Indarkeria politikoa: motak eta bilakaera\nIndarkeria politikoa estatuaren ikuspegitik aztertu ordez –hots, hertsatzearen eta legezkotasunaren arteko disoziazioaren ondorio gisa– portaera politikoaren ikuspegitik azter daiteke. Ikuspegi horretatik honako bereizketa hauek egin behar dira: suminezko indarkeriaren eta indarkeria instrumentalaren artean; gizarte arteko indarkeriaren eta indarkeria nazionalistaren artean; eta indarkeria premodernoaren –bidelapurrak– eta indarkeria subertsibo modernoen artean: sozial-lurraldezkoa, iraultzailea eta ideologikoa.\nErantzunezko indarkeriaren erarik sinpleena suminezkoa da, hau da, zapuzketa batek eragindako oldarkortasuna jaregiteko acting out suntsitzailea. Erantzun hori hainbat ikuspuntutatik aztertu da (Lorenz, Gurr, Bandura). Lorenz-en eskola etologikoak familiek edo talde erasotuek beren bizigunea defendatzeko duten erreakzio gisa aztertzen du. Zapuzketa erlatiboaren teoriak (Gurr & Feyerabend) dio eskuragarri edo zilegitzat jotzen den plazer bat asetzeari jarritako oztopo orok sumina eragiten duela: sumin horrek jomuga bat identifikatzen duenean (hau da, zapuzketaren eragile benetako edo irudimenezkoa), eta hari kalte egitea lortzen duenean, urritu egiten da eraso irrika, zapuzketa sentimendua aldez aseta geratzen delako. Baina kaltetutako ondasunak, fisikoak ezezik –bizigunea, norberaren osotasuna, jabegoa– sinbolikoak ere izan daitezke; orobat, pertsonaren kontrakoak –hots, norbanakoeneskubideen kontrako kalteak– edo kolektiboak –hau da, taldearen nortasun ezaugarrien kontrako atentatuak– izan daitezke (Frömm). Norbanako nahiz taldeen zapuzketa erlatiboa ustez eskubidea duten bizi baldintzen (hots, hala izan behar dutenen) eta bizitza errealaren (eurek hautematen duten bezala) artean dagoen aldearen araberakoa izaten da.\nZapuzketa prozesuak nahiak areagotu baina nahiok asetzeko ahalbideek berdin irauten dutenean ager daitezke; ager daitezke, halaber, nahiek berdin iraun baina horiek gauzatzeko ahalmena urritzen denean (Downs & Hughes); edo hobekuntza izan duen talde bati hobekuntza hori eteten zaionean, Davies-ek deskribatutako kurba itxurako prozesuan. Zapuzketa erlatiboa –ekonomikoa, politikoa, kulturala– talde indarkeria bihurtzeko, taldeak zabala izan behar du, eta posizio estrategikoa duena: Brinton-ek Ingalaterrako iraultza puritanoa eta Frantziako Iraultza oparotasun eta libertate zibilen aldi luze bat-batean etenekin erlazionatzen ditu (alabaina, zapuzketak ez dakar beti suminezko indarkeria: norbanakoen oldarkortasuna beren kontra bihur daiteke, edota apatia eta erremin etsia ekar ditzake ondorio gisa).\nBigarren ikuspegiak “indarkeriaren azpikulturak” sortzea ekarri ohi duten portaera oldarkorrak ikasteko eta baloratzeko kultur mekanismoak aztertzen ditu (Bandura); mekanismo horiek zapuzketa-erasoa ziklotik autonomo samar bihurtzen dituzte azpikulturok. Gizarte batek, edo gizarteko azpimultzo batek, oso jende oldarkorra sorraraz dezake, are zapuzketa maila txikia izanik ere, baldin eta, hobari eta sarien bitartez, balioa aitortzen badie jarrera indarzale edo errepresiboei (baina errepresiopean modu iraunkorrean diren gizarteetan ere sor daitezke “indarkeriaren azpikulturak”: “beldurpeko erkidegoak”, zenbait portaera oldarkor erritualizatzen dituztenak ihesbide gisa beldurretik libratzeko.\nIndarkeria neurrigabea denean, etenda geratzen da kostuen kalkulu arrazoizkoa, indarkeria hark ez baititu helburu ongi landuak edo koherenteak ezartzen. Helburuok leherketaren ondoren aldarrikatzen dira, etaez beti protagonistek. Alemania, Erresuma Batua, Frantzia eta beste leku batzuetako gazte hiritar edo aldiritarren erreboltek alderdi ludiko eta orgiastikoa agertu ohi dute maiz, dena puskatu beharrak, “poliziei egurra emateak”... eragindako mozkorraldia (Braud).\nIndarkeria instrumentalean, aitzitik, ez da grinarik eta oldarkeria kontrolgaberik helburu jakin batzuk lortzeko; kalkuluaren eta eraginkortasunaren logikaren araberakoa da, hautapen arrazoizkoaren legeen mende dago, eta horrek bitartekoak helburuari egokitzea eskatzen du (Braud).\nBatez ere estatuaren jardunbidearen ezaugarri bada ere, agertzen da hari erantzuten dioten indarkerietan ere. Batzuetan, Hirugarren Munduko gizarte bertikalek, edota estatu bateko parte federatu batzuek, politikoki antolatuta eta beren indar aparatuen jabe, indarkeria arrazoizkoa erabili ohi dute estatutik bereizteko; kasu horietan gerran erabili ohi den bezala erabiltzen dute indarra, etsaiaren ahala suntsitu eta beren nahia ezartzeko.\nMendebaldeko gizarte horizontaletan, sindikatuak, presio taldeak, alderdi politikoak eta gisa horretako beste erakunde legezko batzuek intentsitate apaleko indarkeria instrumentala erabil dezakete noizbehinka, kalean beren ordezkaritza maila frogatzeko eta mobilizazio gaitasuna erakusteko.\nIndarkeria biguna da parte hartze politikoaren era bat –alegia, gobernuaren erabakiak norabide jakin baterantz bultzatzeko– (Braud). Indarkeria mota hori gobernuaren ekintza edo erabaki jakin batzuei erantzuteko erabiltzen da (70eko hamarraldian Vietnamgo gerraren kontra izandako agerraldietan, nekazari frantsesek Europako Batasuneko erabakien kontrako protestan, zenbait mobilizazio antinuklearretan); negoziazio prozesua ez atzera ez aurrera dagoenean agertu ohi da, eta erabiltzen duten taldeak gizartean onartutako mugimenduen hegal erradikalak izan ohi dira (Downs & Hughes). Beren eskariak aintzakotzat hartuak izan daitezen egiten dituzte arreta dei horiek, eta eraginkorrak izango badira kontrolatu egin behar da ekintza prozesua, kontrolpetik ihes egin ez dezan; eta helburuak sistema politikoaren esparruan negoziatzeko modua egon behar du. Akordio bat lortzeak indarkeria hori desagertzea ekarri ohi du berekin.\nGizarte arteko indarkeria gatazkan diren gizarte taldeen elkarrekintzan gertatu ohi da, baliabide urriez jabetzeko ahalegina dela eta. Gatazken sorburuan lehenago aipaturiko lau cleavage-ak egon ohi dira, hots, landaren eta hiriaren arteko borrokak, gizarte klaseen artekoak, talde laikoen eta erlijiosoen artekoak edo hauen beren artekoak, eta etnia, hizkuntza, kultura taldeen artekoak. Oso gatazka gutxitan gertatzen da,ordea, jokoan den ondasun urrietako bat botere politikoa ez izatea; beraz, indarkeria horietako gehienek gainditu egiten dituzte gizarte zibilaren mugak, eta era batera zein bestera estatu-nazioen eraikuntzari lotuta geratzen dira, edota estatu-nazioon kontrako erresistentziari. Etsaitasunezko etnozentrismoaren legeen poderioz, zenbat eta hobeak izan taldekideen arteko harremanak, hainbat eta itxuragabetu, negatibo eta estereotipatuagoa da kanpoko taldeaz duten ikuspegia.\nMugimendu etniko-nazionalek erabilitako indarkeria politikoak ez du izaten jatorria suminezko leherketetan, batez ere Mendebaldean. Indarkeria instrumental gisa agertu ohi da, mugimenduaren alderdi programatiko-arrazoizkoari erantsita; baina ez da partaidetza politikorako tresna bat, partaidetza hori denek onartutako esparru politikoa aldatzeko bitartekotzat hartzen bada. Kasu bakan batzuetan izan ezik (esate baterako, Hego Tirolekoa), gutxitan izaten da arazo jakin batzuk konpontzeko arreta deia; beraz, noizbehinkakoa eta intentsitate apalekoa ez baina iraunkorra izaten da indarkeria, eta gero eta maila handiagoak iristen ditu.\nNazionalismo horiek estatu-nazioaren aurrean duten mimesi edo ispilu izaera eta indarzale ez diren nazionalismoena desberdinak dira erradikaltasunean eta norainokoan: azken hauek Erkidego Nazionala besterik ez dute mimetizatzen –eta batzuetan Gizarte Nazionala–; nazionalismo indarzaleek, aldiz, estatuak indarraren erabileraz duen legezkotasunari oldartzen zaizkio, eta indarkeriaren gune monopolizatzaile den aldetik mimetizatzen dute. Bere aldi helduan, estatuaren eta nazioaren mimesi bikoitzak bitariko egitura eraikitzera eramaten ditu, hots, kontra-estatu gisa antolatutako talde armatu bat eta talde hori zilegiztatzeko erkidego zibila kontra-nazio gisa.\nNazionalismo periferikoen indarkeria politikoa bereizi egin behar da gizarte indarkeria premodernoaren forma batzuetatik, bide lapurreria kasu, bai eta egungo indarkeria politiko batzuetatik ere: soziallurraldezkoa, iraultzailea eta ideologikoa.\nNekazaritza jatorriko bide lapurreria prekapitalista, Hobsbawn-en arabera, honako hiru irudi hauetako batean agertzen da: bidegabeari mendeku hartzen dion bidelapur eskuzabala; erresistente primitiboa (irudirik ezagunena, ezbairik gabe mitikoa, Robin Hood litzateke); eta gerrillarien batasuna, hau da, beren lurretatik kanporatuak izan diren gizaki libreen taldea. Bidelapurrak ez dira iraultzaileak; haien programa gauzen ordena tradizionalari eustea edo ordena hura berrezartzea da, “gauzek izan behar duten bezala izan daitezen”, ordena tradizionalarekiko hertsadura eta errepresio “soberakina” ezabatuz. Gizarte kapitalistetako lapurreria modernoak, kartzela antolamenduaren ondorio, ez die eraso egiten estatuaren oinarriei; are gehiago, botereak erabili egiten du.\nIndarkeria politiko hiritarra Mendebaldeko nazionalismo periferiko guztiek erabiltzen dutena da, eta honako ezaugarri hauek ditu: talde armatua klandestinoa da erabat, ez du kontrolatzen landalde eta hirialderik, ez da biztanleria sektoreen babes aktibo instituzionalizaturik, ekinbidea helburu zibilak lortzera bideratzen da, eta efektu sinbolikoak militarren aurretik jartzen ditu.\nLurraldeko zenbait alderen eta biztanleriaren sektore jakin batzuen gaineko kontrolik ezak bereizten du indarkeria hau beste indarkeria politiko-sozial batetik, zeinetan lurraldearen okupazioa gertatzen baita, mexikar iraultzan bezala, edota 60ko hamarralditik aurrera Latinamerikako landa gerrillek kontrolatutako zenbait eskualdetan bezala (Peru, Kolonbia), bai eta lurralde jakin batzuetan kokatutako talde konfesionaletan ere (Libano). Kasu horietan izan diren indarkeriaren degradazio prozesu jakinek, hasierako helburu politiko-sozialetatik urruntzearen ondorio (zeinen faseak indarkeriaren autonomizazioa, gero pribatizazioa, eta, azkenik, komertzializazioa izan baitira), ia ez dute eraginik izan, hortaz, nazionalismo periferiko indarzaleetan.\nEkinbide iraultzailea (soziala, antikoloniala) batetik estatu mailako indarkeria politikoaren eta bestetik klase borrokaren eta gizarte taldeen –edota metropoliarenarbuioaren– ondoriozko gizarte ekintza zabal eta sakonaren konbinazioa da (Wiewiorka). Gizarte iraultza garaile ateratzen denean, balio, instituzio, gizarte egitura eta estatuko gidarien aldaketa bizkorra eta indarkeriazkoa gertatzen da (Huntington), bai eta boterean diren gizarte klaseena ere; iraultza antikoloniala garaile ateratzen denean, berriz, esandako faktoreez gainera, kolonizatuen boterea ezartzen da, zuzen edo zeharka, metropoliaren boterearen ordez.\nIndarkeria ideologikoa iraultzailea da joeraz; baina masen talde mobilizazioa falta zaio, iraultzarekin baterako gizarte ekintzak sortzen duena, eta horrek ezinezko bihurtzen ditu haren helburuak, eta taldexkatan banatzen ditu militanteak. Indarkeria mota horri deitu zaio sistematikoki “terrorismo”. 60ko hamarraldian agertu zen (gerrilla latinamerikarrak baino zerbait geroxeago), gizarte mugimendu berriekin parez pare, eta Ingelhart-ek deskribatu dituen aktore politiko berrien agerpenarekin batera. Lacqueur-ek indarkeria politikoaren hiru mota bereizten ditu urte horietan: “nazionalista” (Ulsterrekoa, Ekialde Hurbilekoa, Kanadakoa, Espainiakoa); latinamerikarra, berezia, Che Guevarak Bolivian izandako porrotaren ondoren garatua; eta hiri terrorismoa, Ipar Amerika, Mendebaldeko Europa eta Japoniakoa. Mota hau da indarkeria ideologikoarena.\nTarg eta beste autore batzuek ekinbide iraultzailea industria gizartearekin lotzen dute, eta “terrorismo iraultzailea” gizarte industriondokoarekin; honek langileriaren gaitasun iraultzailean itxaropena izatearen azkena adierazten du nolabait, eta nola aldatu den gaitasun hori gizarteko mugimendu berrietara, horiek erradikalago egin eta globalizatu nahi lituzkeelarik subjektu iraultzaile berri bihurrarazteko. Targ-en arabera, terrorismo iraultzailea eta gizarte mugimendu iraultzailea ez dira sinonimoak, eta terrorismo iraultzailea hainbat eta txikiagoa da zenbat eta handiagoa izan langileen gaitasun iraultzailea: ekintza terroristak sarriago gertatzen dira industriaurreko edo industriondoko gizarteetan industria gizarteetan baino; izan ere, azken hauetan mugimendu erreformista edo iraultzaileek badaukate garatzeko aukera; beste bi gizarte motetan, ordea, ez. Terrorismoa, beraz, industria gizarteari dagozkion gizarte mugimenduen gainbeherarekin batera agertzen da.\nTarg-en arabera “postindustrialismoaren gizarte prozesuak inhibitu egiten du klase kontzientzia, eta desegoki bihurtzen du mugimendu erradikal edo iraultzaileek gizarte aldaketaz egiten duten formulazioa...\nHorregatik, gizarte ekintza desbideratzailea terrorismo gisa agertzen da, eta ekintza terroristak gizarteko paisajearen datu iraunkor bihurtzen dira”.


Valentziako La Fe Unibertsitate Ospitaleak lehen esku-transplantea egingo du Espainian | Consumer\nValentziako La Fe Unibertsitate Ospitaleak lehen esku-transplantea egingo du Espainian\nEsku-hartzeari oniritzia eman dio Transplanteen Erakunde Nazionalak\nValentziako La Fe Unibertsitate Ospitaleak Generalitateko Osasun Sailaren baimena jaso du Espainian bi eskuetako lehen transplantea egiteko. Osasun eta Kontsumo Ministerioaren mendeko Transplanteen Erakunde Nazionalak (ONT) Valentziako Erkidegoan horrelako eragiketak egitearen aldeko txostena bidali dio Sailari.\nAutonomia hori “osasun-berrikuntzen buru da Espainian, konplexutasun handiko esku-hartze mota horiek egiteko akreditatutako munduko leku bakarretako bat baita”, esan zuen atzo Rafael Blasco sailburuak, eta sailak hitzarmen bat sinatu du Pedro Cavadas zirujauarekin esku-hartze hori urrian egiteko.\nBaina, horretarako, beharrezko baldintzak betetzen dituen emaile bat aurkitu beharko da. Izangaiek entzefaloko heriotzagatik hilda egon beharko dute eta eskuak ospitalera iritsi beharko dira bost ordu baino gutxiagoan.\nGainera, emaileak sexu berekoa izan beharko du, neurri antropometrikoekin eta hartzaile izango denaren inguruko azal-kolorearekin. Eskatzen diren beste baldintza batzuk dira tatuaje edo larruazaleko marka lodiik ez izatea eta ABO eta Rh odol-taldekoak izatea, transplantatuko zaion pazientearekin bateragarriak.\nErabiliko den teknika kirurgikoa beste edozein berrezarpenetarako erabiltzen den bera izanen da. Hala ere, operazioaren erronka nagusia da organismoaren errefusa beste gorputz-adar bati gainditzea, beste organo batzuen transplantea baino askoz zailagoa baita.\nZenbat eta urrunago egon garunetik transplantatutako gorputz-adar berria, orduan eta zailagoa da nerbioak birsortzea. Kasu batzuetan, errefusari aurre egiteko, berariazko botikak erabil daitezke.\nEsku hartzaileak, kasu honetan hartzaileak, duela 20 urte baino gehiago galdu zituen Tarragonan istripu pirotekniko bat izan ondoren. Munduan horrelako lehen esku-hartzea ez bada ere, hori izango da eskuik gabe hainbeste denbora daraman pertsona bati egingo zaion lehena.\nEbakuntzan lau zirujau eta anestesista bat edo bi arituko dira. Pedro Cavadasen arabera, transplanteak zentimetro batzuk laburtu beharko du pazientearen besaurrea, kide berrien inplantazioa ziurtatzeko. Ondoren, egitura guztiak identifikatuko dira, nerbio eta muskuluetatik zain eta arterietaraino.\nOrduan ebakiko dira emailearen eskuetako besaurreak eta egiturak, hartzailearenetara egokitzeko. Bi eskuak plaka eta torlojuekin eskeletoari finkatu ondoren, zainak eta arteriak konpondu eta odol-zirkulazioa berrezarriko da, baita nerbioak, muskuluak eta, azkenik, azala ere.\nEskuak mugitzeaz arduratzen den garun-funtzioa berreskuratzeari dagokionez, adituak oso baikorrak dira, gaixoan egindako probei esker. Proba horien arabera, eskuak kontrolatzen dituzten garuneko eskualdeek aktibo jarraitzen dute, eta eskumuturrak kontrolatzen dituzte.\nDuela sei urte gertatutako antzeko operazio batean, istripu batean eskuak galdu eta lau urtera eskualdatu zitzaizkion gazte bati, eskanerrarekin egindako probek erakutsi zuten garunak bere gorputz-adar berriak eta mugimendua kontrolatzen zuen garun-eremua ezagutu zituela eta bere lana onartu zuela.\nbalentzia-fede esku-transplantea Espainian hospital universitario-eu jasoa manos-eu


Haize-laster berriak, hiru urte | Gizartea | Berria\nErrekaleorko plazara ematen duen leihatila, garai bateko gizarte etxetik. JAIZKI FONTANEDA / ARGAZKI PRESS\n2016ko urriak 6 - Gasteiz\nHiru urte dira elkarbizitza eta auzo eredu berri baten aldeko haize boladak Gasteizko hautsak harrotu zituela. 2013ko irailaren hasieran, hamar gazte sartu ziren Errekaleorko 26. atarian. Atea irekitzeak gaur egun oraindik suma daitekeen haize-lasterra eragin zuen. 2013an husteko bidean zegoen auzoa. Hilzorian. Egun 130 pertsonatik gora bizi dira bertan, eta, egunez egun, egitasmoa egonkortuz doaz, udalak begi onez ikusten ez badu ere.\nHirugarren urteurrena ospatzen ari dira Errekaleorko bizilagunak, Gasteiztik biltzen diren lagunekin batera. Euskararen Eguna dute gaur, bertso afari eta guzti, eta, igandera arte, ospakizun ekitaldiei eutsiko diete. Izan ere, badago zer ospatu. «Egun dagoena irudikatzen genuen, baina ez genuen ikusten hain posible», hausnartu du Jon Urbizuk, 2013an 26. atarian sartu zen gazteetako batek. Hiru urtean, lan askoren eta handien buruan, proiektuz betetako gunea da Errekaleor, auzokideek eurek sustatuta: frontoia, zinema, liburutegia, ortua, haur eskola, gaztetxea, okindegia... Areago, aurrera begirako asmoak ez dira falta: inprenta, irratia, grabazioak egin ahal izateko musika estudioa...\nEgun 130 biztanle ditu auzoak, adin guztietakoak. Gehienak gazteak diren arren, familiak ere badaude: nagusienak 76 urte ditu, eta aurki jaioberri bat izango du auzoak. Edonola ere, duela hiru urte bezala, egitasmoak itzal bat du gainean: ezin da zehaztu iraungitze datarik izango duen, eta, izanez gero, noiz gertatuko den.\nJabetza osoa udalarena\n2016ko martxoaren 17tik Errekaleorko etxebizitza guztien jabe da 21 Zabalgunea, udal hirigintza agentzia. Egun hartan jatorrizko azken bi bizilagunek etxebizitza saldu zioten agentziari. Ordea, aukera gutxi daude Gasteizko Udalak epe laburrean erabakirik hartzeko. Besteak beste, auzibide bat irekita dago 2013an 26. atarian sartu zirenen aurka; hori argitu bitartean, ez du ematen mugimendurik egongo denik.\n21 Zabalguneak abiatu zuen auzibidea. Salatzaileak etxebizitzaren jabetza aldarrikatu zuen, eta 26. atariko bizilagunek jabetza horren aurka egin izana salatu zuen. Ordea, erabiltzaileek aitortu zuten jabetza udalarena zela; hots, ez zirela okupak, baizik eta egoerak behartuta azpiegitura hori behin-behinean erabiltzen ari ziren herritarrak. Areago, jakinarazi zuten udalbatzaren baimena zutela azpiegitura erabiltzeko.\nLehen auzibideko epaitegiak arrazoia eman zien Errekaleorko bizilagunei. Aldiz, hilabete batzuk geroago, Arabako Lurralde Auzitegiak 21 Zabalgunearen alde egin zuen. Bizilagunek Espainiako Auzitegi Gorenera jo zuten, eta erantzunaren zain daude. Lehenik eta behin, Gorenak erabaki beharko du aintzat hartzen ote duen auzokideen helegitea; aintzat hartuko balu, prozesua hilabeteetan luzatuko litzateke.\nBitartean, Gasteizko Udala eta Errekaleor Bizirik plataforma bilerak egiten ari dira. Udalak hainbatetan adierazi du ez duela «amaiera traumatikorik» nahi. Ildo horretan, Jon Arbizuk gogora ekarri du proiektuaren hasieratik egunera arte udalarekin nolako harremana izan duten: «Hasieran formak zaindu zituzten, atzetik modu zikinean jokatu zuten arren». Javier Marotoren legegintzaldiaren azken txanpan gauzak aldatzen hasi zirela xehatu du Urbizuk. Gorka Urtaran alkate denetik «jarrera aldaketa argia» antzeman dute.\nUrtaranen gobernuak Errekaleor auzoa hustearen alde egin du, hasieratik. Alkateak berak plataformaren proiektuari hitz onak eskaini badizkio ere, azpiegitura ezegokia dela gaineratu du, eta bizilagunak arriskuan daudela nabarmendu. Bestetik, oroitarazi du 21 Zabalguneak hirigintza ardurak dituela etxebizitza horietan, eta, edozer gauza gertatuko balitz, udal agentziak erantzukizuna izango lukeela. Hori dela-eta, erdibideko proposamen bat eskaini die Errekaleorko bizilagunei: Aretxabaletako etxe batzuetara mugitzea, Gasteizko hegoaldean.\nUdalak argudiatu du Aretxabaletako etxebizitza horiek 21 Zabalgunea agentziarenak direla, eta Errekaleorkoak baino egoera hobean daudela. Areago, «maizter birgaitzaile» ereduan oinarritzea proposatu die, edo, beste moduan esanda, alokairua gauzaz ordaintzea. Horren arabera, bertan biziko liratekeen pertsonei ikastaroak emango dizkiete, etxebizitzak zaharberritzeko zenbait jarduera ikas ditzaten: sukaldea aldatu, zoruak egokitu... Beste lan batzuk, argindarrarekin eta gasarekin lotutakoak, enpresen esku utziko lituzkete.\nErrekaleor Bizirik plataformak ez du proposamena onartu. Batetik, «asistentzialista eta paternalistatzat» jo dute udalaren jarrera. Bestetik, erabiltzen dituzten azpiegiturak ondo daudela berretsi dute. «Duela hiru urte erabiltzen hasi ginen etxea gu sartu baino bi aste lehenagora arte erabilita zegoen», oroitarazi du Urbizuk. Azkenik, uste dute udalak bere burua zuritzeko egin duela proposamen hori. «Jokaldi komunikatiboa izan zen, gure iritziz; bagenekien zer ekarriko lukeen horri uko egiteak», azaldu du Karla Berrojalbizek, plataformako kideak.\nGasteizko Udalak aurreikusita du jadanik zer egin nahi duen Errekaleor auzoa dagoen lekuan: ortu ekologikoak. Jatorrian, Gasteizko hirigintza planean, Errekaleorren gainean etxebizitzak eraikitzea aurreikusi zuten. Ordea, «datozen hamarkadetan» ez da etxe horien beharrik egongo. Hori gertatu bitartean, ortuak egin asmo ditu udalak, bestelako proiektuei atea ixteko; etxolei, esaterako.\nOrtuak egiteko, baina, auzoa eraitsi egin behar da; hots, desegiteko ere dirua behar da, eta hori da, hain zuzen ere, Gasteizko Udalean sobera ez dagoen baliabidea. Hori guztia argitu bitartean, elkarbizitza ulertzeko modu berriak hartzen jarraituko du Gasteizko hego-ekialdeak.\nMilitantziaz, egunez egun, auzoa eraikitzen


Kulturen arteko bizikidetzan zelan sakondu irakatsiko dute Durangoko Aniztasunaren Eskolan - Durango - Anboto.org\nKulturen arteko bizikidetzan zelan sakondu irakatsiko dute Durangoko Aniztasunaren Eskolan\nJoseba Derteano 2019-10-03 08:30\nUrriaren 7an eta azaroaren 11n tailer parte hartzaile bi antolatuko ditu Durangoko Udalak.\nEkimena immigrazioari buruz sakondu gura duten durangarrei eta herriko kultur arteko bizikidetzarekin konpromentituta daudenei dago zuzenduta, eta hitzaldi zikloaren helburua kultur arteko komunikaziorako eta bitartekaritzarako ezagutzak eta oinarrizko tresnak ematea da, udalak ohar batean azaldu duenez. Aurtengo bi tailerren bidez, giza-harremanak eta kultur-taldeen arteko harremanak errazteko tresnak eskaini gura dituzte.\nUrriaren 7an, 18:30ean, Estrategias de comunicación tituludun hitzaldia emango du Asier Gallastegik Durangoko Elkartegian. Berbaldian zurrumurruak zer diren ikasiko da, zelan egituratu eta eraikitzen diren.\nAzaroaren 11n, 18:30ean, berriz, Discursos alternativos al rumor hitzaldi-tailerrean zurrumurruak identifikatzeko eta beraiei aurre egiteko teknika eta tresnak irakatsiko dira. Tailer hau ere Durangoko Elkartegian izango da.


Vulkano, erromatar mitologian, sua eta metalen jainkoa zen, Jupiter eta Junonen semea eta Venusen senarra. Suaren eta sumendien jainkoa zen, burdinaren forjaria, eta jainko eta heroientzako, arte, arma eta armaduren sortzailea. Bere baliokidea greziar mitologian, Hefesto da. Jasotzen dituen beste izen batzuk Mulciber (biguntzen duena) erromatar mitologian, eta Sethlas etruriar mitologian dira.\n1 Vulkanoren sutegia\nVulkanoren sutegia, Etna sumendiaren azpian aurkitzen zela uste zen, Sizilian, edo Tirreniar itsasoan dagoen Vulkano uhartearen azpian, Eoliar uharteetako bat dena.\nVulkano uhartea, 21 kilometro karratuko hedadura duen uharte italiar bat da, Eoliar uharteen zati dena. Mediterraneo itsasoan kokatua, greziar mitologiak han kokatzen zuen Hefestoren fundizioa, suaren eta metalen jainkoa zena, laguntzaile bezala, Ziklopeak eta Erraldoiak zituena.\nVulcanalia deituriko jaian, abuztuak 23an ospatzen zena (Vulkanoren eguna erromatar egutegian), arraina eta animalia txikiak sakrifikatzen ziren sutara botaz. Egun honetan, Apiano historialariak dioenaren arabera, K.a. 153. urtean gertatu zen Kinto Fulvio Nobliorren agindupeko erromatar armadaren eta Karo Segedakoaren agindupeko segedar eta numantziarren armada zeltiberiarraren arteko lehenengo gudua. Lehen gudu honen emaitza, zeltiberiarren garaipena izan zen, eta, ordutik, Erromak, egun hau, zorigaiztokotzat hartu zuen. Gaur egun, gudu honen irudikatze historiko bat antzezten da Zaragozako probintziako Mara herrian.


EAJren babesa Gobernuari\nItxaso Atutxa, EBBko presidentea.\nGarrantzitsuak diren gaiak barne hartzen dituzten lege-dekretuak baieztatu behar dira gaur Espainiako Kongresuan, hala nola maskararen erabileraren derrigortasuna aire zabalean. Horren harira, Euskadi Buru Batzarreko presidenteak ez du argitu nahi izan EAJk horiek babestuko dituen ala ez.\nItxaso Atutxak Radio Euskadiko Boulevard Informativo saioan aitortu duenez, "desadostasunak handiak dira", eta deitoratu du Pedro Sanchez "lege dekretuen bidez" gobernatzen ari dela, "nahiko gogorra izaten ari delako, salbuespenezkoa izan beharko lukeelako eta ez direlako malguak egoera ezberdinetara egokitzeko". Zentzu horretan, salatu du Sanchez ez dela konturatzen ez duela gehiengo absoluturik.\n"Malgua izateko eta elkarrizketarako gaitasuna hobetzeko" eskatu dio Atutxak Sanchezi, baina gainerako legegintzaldian babesa ematen jarraitzearen alde egin du. Buruzagi jeltzalearen esanetan, "legealdia osoa izatea espero dugu; mantentzea interesatzen zaigu". Izan ere, nabarmendu duenez, "Estatuko Gobernuaren egonkortasunak egonkortasuna ekartzen du lurralde guztietara". Halaber, onartu du ez dela erraza izango, "batez ere gehiengo absolutua ez duela kontuan hartzen ez bada"; era berean, azpimarratu du Gobernuan egindako azken aldaketak zailtasun erantsiak direla, "badirudielako bete ez diren akordioak gogoratu beharko direla".\nEstatutu berriaren eztabaidaren harira, EBBko presidenteak gogoratu du aurreko legegintzaldian egiteke gelditu zen lana dela, eta deitoratu du "ematen duela beste gai batzuei denbora gutxiago eskainiko diegula". Pandemia lehentasunezkoa dela azpimarratu du, baina tematu da esanez pixkanaka normaltasuna berreskuratu beharra dagoela. Edukiari dagokionez, "adituek eta alderdiek emandako argudioek bat egin zuten dokumentu batekin eta EH Bilduren beste proposamen batekin amaitu zen", eta koalizio horrekin lan egitea "oso zaila" dela esan du. "Oinarrien akordio batera iritsi gara, eta gero adituen lanean norabidea aldatu dugu". Aldiz, "EAJn Elkarrekin Podemos-IUrekin duen ulermena" eskertu du, "hemen, erabakitzeko eskubideari buruzko jarrera ezberdina duelako".


Arlas-Añelarra-Auñamendi/Anie 2017-02-18 | Ruta Arette-Pierre-Saint-Martin, Aquitaine-Limousin-Poitou-Charentes (France)- GPS track\nBisitak 782, kokapena 15\nKontuz ibilbidearen tracka jarraitu egiten baduzue. Txangoa neguan egina da eta beraz bideak ez dira zertan udan bilatu beharrekoak. Igoerak nahiz jaitsierak maiz zuzen egiten dira, traba gehiegirik aurkitzen ez direlako.\nTener cuidado con el trac puesto que la excursión se realiza en invierno y pudiera ser que en verano no pueda subir y bajarse recto en muchos tramos.\nErnaizeko lepotik egun sentiarekin abiatu naiz gaurko txangoa egiteko, bidea ahalik eta hormatuen topatu ahal izateko. Ilargiaren islak, elur eta izotz zuriaren gainean distira egiten du eta ez da frontalen beharrik.\nTenperatura egokia da eta egun zoragarri baten aurrean gaudela ematen du.\nErnaizeko mendatea.Tributo de las tres vacas ospatu egiten den lekuan\nBidea Arlas mendira eramaten gaitu. Larrako paisai karstikoan barneratuz. Neguan paisai hau guztiz moldatua topatu egiten dugu, Dolinak, leizeak eta harria nagusi den eremuan elur geruzak berdindu egiten du. Soilik harri paretak eta leizeak handiak diren lekuetan sumatu egiten den paisai berezi honen edertasuna. Baina paisai karstikoan galdu egiten duguna, ibiltzeko erraztasunean irabasi egiten dugu. Geruza zuriak, erliebea berdindu eta baretu egiten du, ibilaldia zalantzarik gabe erraztuz. Hori bai tentuz ibili beharra dago nonahi topatu daitezkeen zuloekin, bereziki elur geruza sakona ez bada.\nEguna guztiz argitu aurretik Monbiela mendira iristen naiz eta aurreneko izpiak bertako gailurrak ukitzean paisai ederra eta berezia eskaintzen dizkidate.\nMonbielatik mendi-lepo edo muino batetara jaisten da. Bertara Aretteko eski estazioaren pista batzuen tramankuluak iritzi egiten dira. Eskerrak ordu honetan zabalik ez dagoela.\nBidea Arlaseko maldak zeharkatuz egin daiteke edo eta zuzenean Arlaseko gailurrera igoz.\nGaurkoan zuzenean gailurra bisitatzea okurritu egin zait. Bertan egunsentiak agurtuko ninduelakoak. Igoera egiteko elurra ez zegoen tokitik egitea erabakitzen dut, honela ez ditut kranpoiak jarri beharko eta.\nArlaseko gailurrera iristean\nSoncuy eta Añelarran eguneko aurreneko eguzki izpiak.\nArlaseko gailurretik panoramika. Haranak oraindik laiotzan\nArlaseko jaitsiera burutzeko kranpoiak jarri behar dira eta honela zuzenean eta azkar jaisteko aukera ematen du.\nArlaseko gailurra bertze aldetik ikusita.\nAgudo Pescamuko muinora iritsiko naiz. Bertatik bidea sakonune batzuetarik jarraitu beharko da. Gaurkoan, aurreko egunetan raketekin egindako urratsak jarraitzearekin nahikoa da.\nOrain arte egindako bidea Frantziarekiko muga jarraituz izan da. Muga hauek XIX. mendera arte ez dira, Isabel II garaia arte hain zuzen ere. Tratado de límites honek 1856. urtean sinatua eta urte bi geroago bertze zehaztasunekin osatua. Aurreneko artikuluan halako deskripzioa ematen da\n"La línea de separacion entre la Soberanía del Reino de\nEspaña y la del Imperio francés, desde el punto en que concurren las provincias\nespañolas de Huesca y Navarra con el departamento francés de los Bajos\nPirineos, hasta la desembocadura del rio Vidasoa en la rada de Higuer, partirá del\ncollado de Añalarra, dirigiéndose por lo alto de los cerros que van por Murlon\ny el pico de Arlas á la piedra de San Martin, llamada tambien\nMuga de Bearne, de acuerdo con el amojonamiento hoy existente."\nPentsa garai horietan nork igoko zen mugak zaintzea bertako biztanle eta artzaiak ez baziren. Eta beraz jakin badakigu tributoari esker elkarren arteko harremanak ez zirela soberan txarrak.\nBeno pasadizo historiko honen ostean bidearekin jarraituko dut.\nElurrak paisai karstikoa estaltzean osatu egiten dituen forma bitxiak.\nPaisai karstikoan murgildurik gaudenaren lekuko.\nAuñamendiko Ipar alde ikaragarria beti aitzindari dugu.\nBidea aurrera jarraitu behar da, Mourlong mendia gainditu eta Auñamendiaren iparreko hormei buelta eman behar zaie Hegoaldetik dagoen maldatik igo ahal izateko.\nleer más en :http://mendikosterak.blogspot.com.es/2017/02/ernaizetik-arlas-anelarra-eta-aunamendi.html\n2504 metrotako gailurra.\nBide gurutzea Añelarra eta Auñamendira joatekoa\nMuinoan edo mendateko aparkalekua izango da ibilibidearen hasiera. Bertan mugarri ospetsua dugu. 234\nArlas eta Monbieta arteko lepoa\nKaixo, zure lagunak ibilbide interesgarri hau topatu du Arlas-Añelarra-Auñamendi/Anie 2017-02-18 https://eu.wikiloc.com/ibilbide-senderismo/arlas-anelarra-aunamendi-anie-2017-02-18-16483856 Ondo izan, Wikiloc | Rutas del Mundo


Helegitea aurkeztu diote Gobernuak onartutako abidadura murrizketari\nErabakia otsailaren 25ean hartu zuen Ministroen Kontseiluak, petrolio kontsumoa gutxitzeko helburuz. Dvuelta enpresak eta Movimiento 140 plataformak helegitea aurkeztu dute Auzitegi Gorenean.\nEspainiako Gobernuak indarrean jarritako abiadura murrizketari helegitea aurkeztu diote Dvuelta enpresak eta Movimiento140 plataformak. Izan ere, Auzitegi Gorenean aurkeztu dute aipatu helegitea, neurri hau bertan behera uzteko exijituz.\nErabakia otsailaren 25ean hartu zuen Ministroen Kontseiluak, petrolio kontsumoa gutxitzeko helburuz. Gipuzkoako eta Arabako Foru Aldundiek 223 eta 80 seinale aldatu behar izan dituzte, hurrenez hurren. Bizkaikoak, aldiz, 76.\nDvueltak (isunak bideratzeko enpresa) eta Movimiento140k gaur azaldu dutenez, Gobernuak hartutako erabakia ez du Trafiko Legeak kontutan izan behar dituen irizpideak jarraitzen: bide-segurtasunaren ingurukoak, hain zuzen.\nEnpresaren eta plataformaren ustez, erabaki hau indarrean sartu ahal izateko beharrezkoa da Trafiko Legea aldatzea. Moldaketa Espainiako Kongresuan egin beharko luketela adierazi dute.\nBide-segurtasunerako Legearen baitan ezin dira energia aurrezteko neurriak onartu, lege honen artikuluetan horren inguruko aipamenik ez baita egiten, azpimarratu dute.\nInformazio gehiago:Eitb: Helegitea aurkeztu diote Gobernuak onartutako abidadura murrizketari


Loli Anaut - Wikipedia, entziklopedia askea.\nIrun, 1939ko irailaren 20a (82 urte)\nLoli Anaut de Gracia (Irun, Gipuzkoa, 1939ko irailaren 20a) Amara Berri irakaskuntzako proiektuaren sortzailea da. Durangoko Jesuiten ikastetxean hasi zen proiektu berritzaile bat gidatzen 1972an. Izan zitekeen eskola liburuan islaturik gelditu zen esperientzia hura. Ondoren, Donostiako Amara Berri ikastetxera joan zen, eta han esperientzia hari jarraipena eman zion. 20 urte geroago ikastetxe asko dira proiektu bera lantzen dutenak.\n1959tik 1979ra andereño moduan aritu zen ikastetxe pribatuetan. 1970ean pedagogi berrikuntzako mugimenduetan parte hartu zuen. 1972an bere pedagogia printzipioak Durangoko Jesuiten ikastetxean ezarri zituen. 1979tik 2000ra ikastetxe publikoan lan egin zuen, Amara Berri sistema garatzen. Proiektua Haur Hezkuntzatik hasi eta Lehen Hezkuntzara zabaldu zen, La globalización como proceso vital dentro de un sistema abierto. Bere azkeneko laneko urteetan lan-taldeak koordinatzera eta irakasleak formatzera dedikatu zen, 2000. urtean jubilatu zen arte. Gaur egun 20 ikastetxe inguru Amara Berri sistema jarraitzen dute. 1990. urtean Eusko Jaurlaritzako Hezkuntza Sailak Hezkuntza Berrikuntzarako ikastetxea izendatu zuen Amara Berri eta 1995ean Ikerketa eta Saiakuntza Ikastetxea.\nValores escolares y educación para la ciudadanía (Grao, 2002)\nAmara Berri sistemaren inguruan (Eusko Jaurlaritza, 2004)\n↑ a b «Loli Anaut: Elkarrizketa» Hik Hasi, n. 55 (2001) (Noiz kontsultatua: 2016).\n↑ «Loli Anaut de Gracia» Amara Berri Sistema (Noiz kontsultatua: 2016).\n↑ «Modelos educativos alternativos I: Amara Berri Eskola Publikoa» Actualidad pedagógica (2012) (Noiz kontsultatua: 2016).


Zabalik dago Araban jaiotzegatiko laguntzen 2019 ekitaldiko deialdia | HAUXE DA AMURRIO\nZabalik dago Araban jaiotzegatiko laguntzen 2019 ekitaldiko deialdia\nZabalik dago Araban jaiotzegatiko laguntzen 2019 ekitaldiko deialdia. Arabako Foru Aldundiak dirulaguntzak emango ditu 2019ko urtarrilaren 1etik 2019ko abenduaren 31ra arte izandako jaiotzak direla eta, biak barne. Arabako Batzar Nagusiek iaz onetsitako foru arau baten bidez, abian jarri zen zuzeneko laguntza lerro bat, zeinaren bitartez dirulaguntza emango baitiete lurralde historikoan urtebetez, behintzat, bizi izan diren eta seme-alaba bat izan duten familia unitateei: 1.000 euro urtean 40.000 euroko edo gutxiagoko diru sarrerak dituzten familiei; 500 euro 75.000 euro arteko diru sarrerak dituztenei, eta 250 euro 75.000 euro baino gehiagoko diru sarrera gordinak dituztenei.\nDirulaguntza hori bateragarria da ondorengoak direla eta aplikatu ohi diren gainerako kenkariekin. Deialdi horren onuradun izan ahalko dira dirulaguntza jasotzeko eskubidea ematen duen umea jaio zen egunaren aurretik Arabako Lurralde Historikoan urtebetez, behintzat, bizi izan diren familia unitateak. Eskariak martxoaren 10eko 14.00ak arte aurkeztu ahal dira.\nEskaera horiek, ahal dela, bitarteko elektronikoen bidez aurkeztu behar dituzte eskatzaileek, Arabako Foru Aldundiaren egoitza elektronikoan (https://e-s.araba.eus); horretarako, sartzeko ziurtagiri digitala izan beharko dute aldez aurretik. Egoitza Elektronikora sartzeko bideak zeintzuk diren eta entitate ziurtatzaile batek jaulkitako ziurtagiri elektronikoa non eskatu behar den jakiteko, honako webgune honetara jo behar dute: araba.eus. Gizarte Ongizaterako Foru Erakundearen jendaurreko arretarako Gasteizko bulegoan (Jesusen Zerbitzariak kalea 5) ere aurkeztu ahal izango dira eskaerak, 09:00etatik 15:30era.


Zauriak artatuz — Euskara\nUrteetan ahaztutakoei aitortza\nMotibazio politikoko indarkeriaren biktimak omendu ditu Nafarroako Gobernuak, Iruñean\n2017-02-19 / Naiara Elola\n«Mila esker gizarte osoari, utopia zirudien aitortza hau posible egiteagatik». Eneko Etxeberria Jose Miguel Etxeberria Naparra-ren anaiarenak dira hitzok. Eskuin muturreko taldeen eta Poliziaren indarkeriaren biktimei omenaldia egin zien Nafarroako Gobernuak atzo, Iruñeko Nabarreria plazan. Kultura Departamentuaren klaustroan, 300 lagunetik gora bildu ziren «instituzioek bazterrean utzitako» biktimen eta haien senideen alde.\nEgunotako polemikez gaindi, ia ordu eta erdi iraun zuen motibazio politikoko indarkeriaren biktimen omenaldiak; sentimenduz betetako une asko izan ziren, biktimek urteetan «sufritu» duten «ahanzturaren» eraginez, ziurrenik. Castillo Suarez idazleak Hemen gara poesia errezitatu zuenean entzun ziren lehen txaloak. «[...] Hemen gara, orbainekin bada ere», esan zuen. Baina momenturik hunkigarriena biktimen hiru senide agertokira igo zirenean gertatu zen. Ia bi minutu iraun zuen txalo zaparrada zela eta, hitza hartzeko zain egon ziren Fermin Rodriguez —German Rodriguezen anaia—, Idoia Zabalza —Mikel Zabalzaren arreba— eta Eneko Etxeberria —Naparra-ren anaia—.\nUrte luzeetan sufritu duten ukazioa salatu zuen Etxeberriak: «Badakigu ekintza horiek izan zirela; eskuin muturreko taldeak batzuetan eta estatuko funtzionario publikoak besteetan bortizki jardun zirela gure senideen kontra, hil arte». Aitortu zuen isilpean sufritu dutenek sinetsi izan dutela euren senideek hil ziren bezala hiltzea merezi zutela ere. Dena den, gizarteak alor horretan izan duen jarrera goraipatu du. «Zorionez, denbora honetan, jendearen laguntza eta berotasuna sumatu dugu». Haren arabera, gizarteak badaki bertsio ofizialaren eta errealitatearen arteko aldea «nabarmena» dela.\nZentzu bertsuan mintzatu zen Idoia Zabalza. Aldarrikatu zuen omenaldiak ez lukeela legeak agindutako tramite hutsa izan behar. «Entzun nahiko genuke justiziazkoa eta zilegi ere badela». Nafarroako instituzioen eskutik jasotako aitortzak ez du erabat gogobete. «Mila esker, benetan, ekitaldiagatik. Orain, errekonozimendurik handiena gelditzen zaigu: egia».\nFermin Rodriguezek Iruñeko ekitaldian gogorarazi zuen biktimen artean hautetsiak, ekintzaile politikoak, joera politiko jakinik ez zuten pertsonak, ETAko kideak edota, besterik gabe, intsumisioarekin konprometitutakoak daudela. Biktimen hainbat kasu salatu zituen arren, «justiziarik» ez dela egin zioen Rodriguezek: «Kasu gutxi argitu ditu Justiziak, eta, ondorioz, gehienak ezerezean gelditu dira».\nNafarroako Gobernuak, parlamentuak eta Udal eta Kontzejuen Federazioak adostutako adierazpenean, indarkeria sufritu dutenei ekitaldi instituzionalak «konponezina» den galera erreparatzeko nahia adierazi zuten. Izan ere, Ainhoa Aznarez Nafarroako Parlamentuko presidentearen iritziz, gizarteak eta erakundeek ezin dute bizkarra ematen jarraitu. «Etorkizun hobea lortzeko modu bakarra giza eskubideen defentsa integralean oinarrituko den kultura da», adierazi zuen. Alde horretatik, Uxue Barkos Nafarroako Gobernuko lehendakariak adierazi du biktima guztiak aintzat hartuta jarraitu behar dela gizartea eraikitzen: «Biktima guztiak hartu nahi ditugu kontuan, eta, bakearen kulturan aintzat hartuta, arauak ezarri».\nHerrialdeko parlamentuak 2015ean onartutako legea auzitegietan da. Espainiako Gobernuak helegitea jarri zion, foru gobernuak «justizia paralelo bat» bultzatu nahi zuela argudiatuz. Espainiako Auzitegi Konstituzionalak, joan den urtean, tramiterako onartu zuen errekurtsoa, eta legea bertan behera gelditu zen ia osorik. Ez, ordea, omenaldiari dagokion artikulua. Hor jasotzen denez, eta atzo egin bezala, «gertakarien aitorpena egiten duen barkamen publikoa» gauzatzeko konpromisoa hartzen du Nafarroako Gobernuak. Rodriguez, Zabalza eta Etxeberria hil zituztenetik urte andana igaro den arren, azkenean iritsi da «horrenbeste desiratutako aitortza».


Informazio-oharra | KANPONDOA\nUda erdian gauden honetan, une egokia da Kanpondoa SL enpresa publikoaren balorazioa eta berrikuspena egiteko.\nAgoizko Udalak, Agoizko kirol instalazioak kudeatzeko, enpresa publiko bat sortzea erabaki zuen. Hala, 2012ko irailaren 12an, Kanpondoa SL enpresa pribatu bat eratu zen ordura arte instalazio horiek administratzeko. Aldaketa horrekin, hobe kontrolatu nahi zuen kirol-gunearen ohiko erabilera, eta enpresa horri kirol-jarduera zabalak bideratzeko gaitasunak eman nahi zitzaizkion.\nKanponda SL jardunean izan den bitartean, Udalak apustua irmoa eta iraunkorra egin du. Eta ez soilik alderdi ekonomikoagatik, baita kirol eta gizarte arloagatik ere. Hiru ardatz horiek, diru publikoa denean, lotura estua dute eta.\n2019az geroztik, kirolgunea etengabe hobetzeko azterlan eta auditoria ekonomiko, energetiko eta zerbitzukoak egiten ari dira. Eremu horien gaineko kontrol zorrotza edukita bakarrik har ditzakegu aurrezki gehien eta zerbitzu onena eskaintzen den lekuetan eragina izanen duten erabakiak.\nAgoitzek dituen instalazioak beren bizitza baliagarriaren erdira iritsi dira, eta tarte horretan gero eta gehiago erabili izan dira. Hori dela eta, espazio batzuk beste batzuk baino hobe daude.\nKirol arloari dagokionez, Kanpondoak antolatzen dituen programek eskaintza zabala eta askotarikoa ematen dute. Gehiengoaren beharrak asetzen eta, ahal den neurrian, gutxiengoetara egokitzen saiatzen dira. Datorren ikasturterako, goizak adinekoentzat izanen dira, eta jarduera ugari eskainiko dituzte. Eskola-ordutegiaren ondoren, adingabeei zuzendutako kirol anitzeko programak eta igeriketa ikastaroak antolatzen dira, maila eta adin desberdinetarako. Helduentzako programak zikloari eskainitako tarte bat izanen du goizetan, eta kirol parrilla zabala arratsaldetan: zikloa, pilates, igeriketa, TRX, yoga, eta beste edozein iradokizun. Parte hartzaileek ekintza batean edo guztietan izena eman ahalko du, parrilla osoa izenekoa aukeratuta.\nAurten, gainera, Sustraiak izena jarri diogun entrenamendu sistema pertsonalizatua izanen dugu, dagoeneko martxan hasi dena. Azterketa pertsonalizatua egitean datza, gorputz-balorazioa egin eta helburu egokiak ezarri ahal izateko. Egindakoan, ariketa-taula bat proposatzen da, gure gimnasioan edo etxean bertan egin ahal dena. Nahiago izanez gero, instalaziora joateko aukera dago, eta bertan gure teknikariek ariketak talde txikietan egiten laguntzen dute, norberaren berezitasunak errespetatuz.\nBestalde, aurten Kanpondoak Dantza Eskola jarriko du martxan, eta adin txikikoentzako eta helduentzako hainbat dantza estilo eskainiko ditu. Uda hasieran erakustaldi batzuk egin ziren, eta ikasturtea hasi baino lehen errepikatuko ditugu, aurreinskripzio batekin batera. Eskola honetan kirol jarduera koreografiatua izanen da, Danzafit (Aerobic) izenekoa.\nAurki informazio-liburuxka bat argitaratuko da, denboraldi berri honetan eginen diren kirol-jarduera guztien xehetasunak emateko.\nArlo sozialari dagokionez, berriz, Kanpondoa S.L.k konpromisoa du Agoitzekin. Udalak enpresari egiten dizkion ekarpenak hiriko kirola hobetzeko eta aberasteko dira. Horrela, Agoizko guztiek, Udalaren bitartez egiten duten ekarpenarekin, kirol sarea osatzen eta instalazioak bizirauten laguntzen diote.\nKanpondoa S.L.ren bizitzako alderdi guztiei eragiten dien arazo nagusia ekonomikoa da. Baliabiderik ez dagoenez, zerbitzuak ez dira, batzuetan, nahi den kalitatekoak. Alde horretatik, eskerrak eman nahi dizkiegu hornitzaileei eta lagundu ohi dutenei, beren ulermenagatik eta egiten ari diren ahaleginengatik.\nEsan genezake kirol-programak ekonomikoki jasangarriak direla edo defizit txikia sortzen dutela, baina instalazioren berezko kostuengatik, energetikoak, mantenamenduzkoak, langileengatikoak eta abar, gastua kuoten bidez jasotzen denaren bikoitza izaten da.\nEgoera zail hori arintzeko, diru-laguntzak eskatzen dira, kanpoko zerbitzuak eman ere (Nagore-Artzeko hondartzen kudeaketa, adibidez) eta hitzarmenak sinatzen dira beste udal eta enpresa batzuekin. Gainera, eguzki-plaka batzuk jarri dira instalazioaren teilatuan, diru-sarrerak izatea eta, aldi berean, kostuak murriztea posible egiten dutenak.\nEpe motzera dugun helburua da bazkide berriak erakartzea, beren kuotekin egoera ekonomikoa arintzen laguntzeko eta horrek instalazioak eta eskaintzen ditugun zerbitzuak hobetzeko. Horregatik, Kanpondoarekin Agoizko kirol sarea eusten parte hartzera eta ditugun kirol-instalazio zoragarriez gozatzera gonbidatu nahi zaituztegu.\nKanpondoa Agoizko pertsona guztiena da, bazkideena eta bazkide ez direnena. Pertsona guztiak kontuan hartzen ditugu, gure herrian kirola garatzeko. Kanpondoa zabalik dago zugatik eta zuretzat.


'Etxekoak' | Bizigiro | Berria\nAzken egunotan eguraldi ona egin du, eta, balkoia dugunok denbora gehiago eman dugu bertan. Nik, kasurako, bulegoa eraman dut balkoira hainbat orduz. Denetarik ikusi dut bertatik: egunkaria irakurtzen batzuk, eta beste batzuk kartetan jolasten, adibidez. Behatzetako azazkalak mozten ere harrapatu dut nor edo nor. Une horietako batean, bizilagunarekin solasaldia izan nuen. Balkoitik balkoira. Komentatu zidan telebistaz aspertuta dagoela, etengabe eta kate ia guztietan gai berdinaz hitz egiten ari direlako. Eta horregatik, musikarekin entretenitzen da orain. Marisol abeslariaren kantak jarri dizkigu azken egunotan. Bolumen osora.\nEsan nion Etxekoak euskarazko telesaila ikusteko. Asteazken gauetan (22:30) ematen dute, ETB1en. Nahieran zerbitzuan ere eskuragarri daude lehen bost atalak. 45 minutu ingurukoa bakoitza. Konfinamenduari buruzkoa da, ados, baina umorea du ardatz eta horrek laguntzen du.\nHasieratik jarraitzen ari natzaio pista telesail berri horri. Esango nuke ataletik atalera maila igo duela. Bai edizio aldetik, baita gidoi aldetik ere. «Kariño falta» duten gizonezkoen arteko elkarrizketa birtualak ikusi ditugu, baita kezka berdinak partekatzen dituzten emakumezkoenak ere. Hori bai, genero bakoitza bere aldetik elkartu da horietaz hitz egiteko. Etxeko leihotik polizia lanak egiten dituen bizilaguna ere ez da faltatu. Edota bizikleta estatikoaren gainean ordu gehiegi egiteagatik ipurdian fistula atera zaion laguna. Egunak asper-asper eginda pasatzen dituen neska gaztea ere ezagutu dugu. Baita lanik gabe geratu edo soldata murriztu dieten lagunak ere. Telesail horri esker ere jakin dugu zergatik aurkitu ditugun konfinamendu garaian alkoholaren apalak erdi hutsik supermerkatuan.\nEtxekoak-ek jende arruntaren etxeetan gertatzen diren istorioak kontatzen ditu. Bakoitzaren etxeetatik, hain zuzen. Eta, esan beharra daukat, dekorazio pistak hartu ditudala telesaila ikusi bitartean. Irudiek testuaren ia indar bera hartzen baitute. Horri lotuta, faltan sumatu ditut aldarrikapenezko mezuak dituzten kamisetak, koadroak, margoak... Etxeetan zein protagonisten jantzietan. Bikote homosexualak edo ezkongabeko aiten eta amen hutsunea nabaritu dut. Ezustekoz hartu dut, ordea, atal bakoitzaren amaierako editoriala.


Enplegu zerbitzua 45 urtetik gorakoentzat\n45 urte baino gehiago dituzu eta laguntza behar duzu enplegua bilatzeko?\nLagun diezazukegu 45 urtetik gorakoentzako hainbat proiektu zehatzen bidez.\nLor ezazu zure egiaztagiri ofiziala! Prestakuntza teoriko batekin eta enpresa batean egingo dituzu praktikekin, lortu zure profesionaltasun ziurtagiriak sektore hauetan:\nPRESTAKUNTZA GAITASUN DIGITALETAN\nAurrez aurreko prestakuntza jasoko duzu Internet bidez enplegua era eraginkorrean bilatzeko behar diren gaitasun digitalak izan ditzazun.\nENPLEGU BILAKETA TALDEAN\nTalde lanak banakako lanak baina emaitza hobeak ematen dituelako, taldeak antolatzen ditugu, antzeko egoerak bizi dituzten pertsonek elkarlanean enplegua bilatzeko.\nEMAKUME TALDE BATEAN PARTE HAR EZAZU ENPLEGUA BILATZEKO\nZure antzeko egoeran dauden beste emakume batzuekin, enplegua bilatzeko emakumeak ahalduntzea bilatuko dugu, lankidetzaren, elkarlanaren eta sareko lanaren bidez.\nPrograma hau Gipuzkoako Foru Aldundiaren «Enplegua eta gizarteratze-laneratzea sustatzeko «elkar-EKIN Lanean», deialdian finantzatzen da\nESKATU online ZURE HITZORDUA!** 943 - 48 28 00


Antxon Biainek irabazi du aste honetako bidaia | Otamotz\nBeloki pilotalekuan Euskal Herriko kluben arteko txapelketa jokatzen ari dira. Astero bidaia bat zozkatzen dute eta joan zen astekoa Antxon Biainek irabazi zuen. Extremadurako Hurdes eskualdera bidaia irabazi du: hiru gaueko egonaldia bi pertsonentzat, pentsio erdian, spa eta guzti.\nPartidak igandetan dira, 11:00etan, eta, esan bezala, astero bidaia bat zozkatzen dute. Zozketan parte hartzeko kirolzale.eus-en inprimaki bat bete behar da. Ondoren, aste horretako partida ikustera joan behar da. Bidaia pilotalekuan daudenek bakarrik irabazi dezakete.\nInprimakiko galderetako bat aste horretako partida nork irabaziko duen da. Galdera asmatzen dutenek, 1.200 euroko bidaia balearen zozketan parte hartuko dute. Balea finalean zozkatuko de eta irabazteko finalean ere frontoian egon beharko da. Zenbat eta partida gehiagoren emaitza asmatu, orduan eta balea irabazteko aukera gehiago. Bidaiak eta baleak El Corte Inglesek oparitu ditu.\nIgande honetan Andoaingo Gazteleku klubak Ultzamako Buruzgain klubaren aurka jokatuko du.\nAntxon BiainBeloki pilotalekuabidaiakEl Corte InglesEuskal Herriko kluben arteko pilota txapelketa nazionalazozketa


Irekia Eusko Jaurlaritza - Gobierno Vasco :: Eusko Jaurlaritzak Lemoako Aramotz mendilerroan aurkitu dituzten Gerra Zibileko borrokalari baten gorpuzkiak lurpetik ateratzen parte hartu du\nEusko Jaurlaritzak Lemoako Aramotz…\n\nEusko Jaurlaritzak Lemoako Aramotz mendilerroan aurkitu dituzten Gerra Zibileko borrokalari baten gorpuzkiak lurpetik ateratzen parte hartu du Iturria: Irekia\n\n\n\n\n\n\n\n\n\n\nIkerketek dakarrenaren arabera, gorpuzkiak 1937ko maiatzean Bizkaia inguruan Izartza izenez ezagutzen diren borroketan hil zen miliziano batenak dira\n2002tik, Eusko Jaurlaritzak eta ARANZADIk, guztira, 43 hobi atera dituzte lurpetik eta 117 pertsonaren gorpuzkiak berreskuratu dituzte\nJosu Erkoreka Eusko Jaurlaritzako Bozeramailea eta Gobernantza Publiko eta Autogobernuko Sailburua eta Aintzane Ezenarro GOGORAko Zuzendaria, gaur goizean, Lemoan (Bizkaia) Aramotz mendilerroan aurkitu dituzten Gerra Zibileko borrokalari baten gorpuzkiak lurpetik atera dituztenean bertan izan dira. Ikerketen arabera, milizianoa 1937ko maiatzaren amaieratik urte bereko ekaineko lehen egunerata ingurunea menderatzeko izan ziren borroketan hil zen.\nGorpua lurpetik ateratzean, Saioa Elejabarrieta Lemoako alkatea ere izan da bertan; “Aranzadi Zientzia Elkarte”ko talde zientifiko batek egin du eta Paco Etxeberria antropologo forentseak zuzendu. Gorpua lurpetik ateratzeko lanetan, hezur-zatiak (bi hezur luzanga), jatorriz Txekoslovakiako bi munizio-kartutxo, zenbait moneta eta diru-zorro batena izan zitezkeen larru-hondar txikiak aurkitu dira.\nHobia 2017ko maiatzean aurkitu zen, lemoaztar baten testigantzari esker; hark adierazi zuen gorpu bat zegoela lurperatuta, Aramotz mendiaren ipar-ekialdeko mendi-hegaleko erreka txiki baten alboan, Izartza izenez ezagutzen den inguruan. Bere oharren arabera, hobi horretan miliziano asturiar bat lurperatu zuten.\nARAMOTZ MENDILERROKO BORROKAK\nAramotz mendilerroa gerra-toki izan zen, 1937ko maiatzaren amaieratik ekaineko lehen egunetara. Mendilerro hura menderatzeko borrokak altxatutako aginteak Bilboko defentsa-gerrikorako –Burdin Gerriko izenez ezagutzen dena– aurrerapenean bere atzeguardiaren segurtasuna eta Amorebieta eta Durango udalerriak lotzen dituen errepidetik libre zirkulatzea bermatzeko zeukan interesaren ondorio izan ziren.\nMendilerro hura Euzko Gudarosteko indarrek defendatu zuten, bai eta Asturiasetik etorritako brigada milizianoek ere.\nEusko Jaurlaritzak 2002tik darama Gerra Zibilean desagertutako pertsonak bilatzeko eta identifikatzeko lanean. 2015aren amaieran, hobiak ikertzeko eta aurkitzeko 2015-2020 Euskal Plana aurkeztu zen.\nGaurkoa aurten lurpetik atera den lehen gorpua izan da. 2002tik, guztira, 43 hobi atera dituzte lurpetik eta 117 pertsonaren gorpuzkiak berreskuratu dituzte.\n25 pertsonaren gorpuzkiak beren familiei entregatu zaizkie.\nElgoibarko Duintasunaren Kolunbarioan 51 pertsonaren gorpuzkiak daude; horietatik, 7 identifikatuta daude.\n41 pertsonaren gorpuzkiak hobiak aurkitu dituzten udalerrietako hilerrietan daude.\nEgun arte, 38 pertsona identifikatu dira eta Zeanuriko Altun mendiko hobian aurkitutako 5 borrokalarien identifikazioa amaitzeko prozesuan dago; hobi hura 2017ko azaroan atera zen lurpetik.\nintervencion_erkoreka_exhum... behera kargatu (6 MB)\nerkoreka_erreparazioa_egin_... behera kargatu (800 KB)\nerkoreka_injustizia_salatu_... behera kargatu (1 MB)\nerkoreka_erreparazioa_egin_... 40 MB\nerkoreka_injustizia_salatu_... 60 MB


BH Ikasle Txokoa: BI GUTUN eta BI BERRI: Koldo Zubizarreta hasi da blogean idazten eta DBH 4koak Holandan daude.\nBI GUTUN eta BI BERRI: Koldo Zubizarreta hasi da blogean idazten eta DBH 4koak Holandan daude.\nBadirudi ez diguzula Heziketa Fisikorik eman nahi, e txo? DBH hasieran (1.mailan nengoenean) Asia inguruan zenbiltzan, ondoren hanka apurtu zenuen, eta orain Amerikara zoaz. Arraioa!\nEz larritu, hemen oso ondo gaude Udanerekin, baina zure hika eta txisteak faltan botako ditugu, gehiago ez garelako elkarrekin egongo. Nola pasatzen den denbora, ezta?\nEspero dut dena hortik bikain joatea. Niri, adibidez, entrenatzea edo edonora joatean gurpila puskatu edo katea ateratzen zait. Imaginatu Amerikatik bueltak emanez gero.\nGaldera bat daukat: Hainbat eta hainbat egun bizikletan mendietatik ibiltzen... Ez zara nekatzen? Ez zara gogoratzen zure etxeko sofaz?\nGauza garrantzitsu bat: Eibarrek 7 puntu lortu ditu, Athleticek 3 eta Errealak 2.\nBestalde, Josu Linaza eta Aidekoren erlazioa amaitu da. Josu Gergorekin maitasun kontuetan dabil. Aideko gaixoa oso haserre dago, eta hurrengo astean azterketa daukagu. Josurekin, aldiz, portada marraztu dugu bakarrik.\nBukatzeko, espero dut oso ondo pasatzea.\nOh.: Mexiko inguruan goxoki gozoak daude. Ekarrik batzuk, mesedez.\nZure ikasle hoberena eta guapoena\nZer moduz Ameriketatik? Suposatzen dut ondo zaudela, bizikletaz gozatzen hango paisaia ikusgarrien artean. Hemen, ikastolan, denak berdin jarraitzen du baina ez zaudela nabaritzen da. Heziketa Fisikoa zu gabe oso desberdina da, baina ez dago gaizki.\nAstebete barru Holandara joango gara elkartruke bat egitera, Asten hiriko Varendoak ikastolako gazteekin. Pasa den astean bakoitzari tokatu zaion gaztearen izena eman zigun Leirek eta email eta whatsapp bidez hasi ginen hitz egiten. Gainera, hango ikasleekin whatsapp talde bat egin dugu denok elkar hobeto ezagutzeko eta hara joaten garenean, lotsarik ez edukitzeko.\nAmerika kilometroka goza ezazu eta pedalkada bakoitza abentura berri bat izango da.\nEsan bezala, Koldo hasi da bere blogean idazten. Bere bidaiaren berri bertan dugu. Gogoratu "Ikasle txokoa"n bere blogeko esteka jarrita dugula (Munduan bizikletaz). Animatu, sartu bertan eta argazki politak ikusteko eta idazki interesgarriak irakurtzeko aukera izango duzue!\nBukatzeko, "Aupa DBH 4!" Oso ondo pasa Holandan! Ea zuen berri izaten dugun!


Emakumeen osasunari buruzko ikerketek ugalketa-osasunean jartzen dute fokua - Elhuyar Aldizkaria\nHasiera » Albisteak » Emakumeen osasunari buruzko ikerketek ugalketa-osasunean jartzen dute fokua\nEmakumeen osasunari buruzko ikerketek ugalketa-osasunean jartzen dute fokua\nArg. © Diego Cervo/123RF\nOsasunean eta medikuntzan espezializatutako aldizkarietan, emakumeei buruzko ikerketak gutxiengoa dira. Gehienetan ez da sexua ez generoa bereizten, baina, berariaz emakumeei buruz direnen artean, ugalketa-osasunari buruzkoak dira ugarienak. Jarraian datoz minbiziak, eta, aldiz, behar baino arreta txikiagoa jasotzen dute emakumeei erasaten dieten gaitz nagusiei buruzkoek, hala nola gaixotasun infekziosoek, kardiobaskularrek eta muskuloeskeletikoek, edo buruko asaldurek. Joera hori, gainera, hazi egin da azken urteetan, 2010ean % 36 baitziren ugalketarekin lotutakoak, eta 2020an, berriz, % 49; alegia, ia erdiak.\nOndorio horietara iristeko, 2010-2020 tartean argitaratutako osasuneko sei aldizkari eta medikuntzako bost aztertu dituzte Australiako eta Erresuma Batuko ikertzaile- batzuek, eta emakumeei buruzkoak bereizi dituzte; guztira, 1483 artikulu.\nEmakumeen ohiko gaixotasunen zerrendarekin alderatuta, frogatu dute gaiak ez datozela bat, ehunekoetan, gehien eragiten dietenekin, morbilitatean zein hilkortasunean. Hain zuzen, nabarmen ugariagoak dira ugalketa-osasunarekin lotutakoak, eta, gainera, sasoi ugalkorrean eta haurdunaldian jartzen dute arretarik handiena, eta ia ez dira agertzen bizitzaren beste sasoiei buruzkoak.\nMinbiziei buruzkoetan ere, bularrekoak eta umetoki-lepokoak dira ia denak, eta ez dira agertzen kalte handia eragiten duten beste batzuk, esaterako, biriketakoa eta kolon eta uzkikoa. Bestalde, egileek COVID-19aren hutsunea nabarmendu dute. Haien esanean, ez dute generoak gaitzan izan duen eragina aztertu, ezta sexu-indarkeria ere.\n“Bikini-medikuntza” deitu diote fenomenorari, eta, emakumeei buruz ikerketa gehiago egitea eskatzeaz gain, dituzten arazoei erantzutea ere gomendatu dute ikertzaileek.\nHorrekin lotuta, artikulu-sorta, hemerotekan: Genero-bereizketa medikuntzan\nUmetoki-lepoko minbiziaren aurkako txertoa legeztatu dute\nTabakoa eta umetoki-lepoko minbizia


Estatu Batuetako eta Kanadako Skype-ren erabiltzaileek urtean 29,95 dolar ordaindu beharko dituzte mugikorretara eta finkoetara deitzeagatik. | Consumer\nEstatu Batuetako eta Kanadako Skype-ren erabiltzaileek urtean 29,95 dolar ordaindu beharko dituzte mugikorretara eta finkoetara deitzeagatik.\nOrdenagailutik ordenagailurako deiak doan izaten jarraituko dute internautentzat.\nEstatu Batuetako eta Kanadako Skype Internet bidezko telefono-zerbitzuaren erabiltzaileek, maiatzetik aurrera doako deiak jasotzen zituztenek, bezero berriak erakartzeko sustapen baten parte gisa, urtean 29,95 dolar ordaindu beharko dituzte telefono mugikor eta finkoetara deiak egiteagatik.\nHala ere, plan berrian urtarrilaren 31 baino lehen sinatzen dutenek erdi-prezioan eskuratuko dute zerbitzua, eBayren jabetzakoa den enpresak iragarri zuenez. Horrez gain, konpainiak jakinarazi du harpidetza ordaindu nahi ez duten erabiltzaileek minutuko 2,1 dolar ordaintzeko aukera izango dutela, hau da, Skypek deien truke kobratzen zuen sustapenaren aurretik bezala.\nOrdainketa-zerbitzu hau aplikatuko zaie ordenagailuetatik telefono mugikor eta finkoetara egiten diren deiei, edo Sarera konektatzen diren eta Skypeko softwarearekin funtzionatzen duten telefono-mota berri baten bidez egiten direnei; ordenagailutik ordenagailurako deiak doan izaten jarraituko dute erabiltzaileentzat. Zerbitzua nazioarteko deietara zabaltzea aztertzen ari da enpresa.\npago-eu skype zerbitzu


Irudi banku komertzialetan bilatzen by Natalia Alustiza - issuu\nIrudi-banku komertzialetan egiteko praktika Izenak, binaka: Natalia Alustiza eta Olatz Artola Ekarpenaren helburuak: •\n1929 crack (pertsona bat baina gehiago, txuri eta beltza, bertikala)\nEconomy crisis spain\nA man stare s at a mark et monit or at a Ta\nArgazkiaren salneurria, argazkiaren erabileraren araberakoa da. Adibidez, aldaketak egin nahi badituzu, prezio bat izango duzu.\nThe historic buildings of Rome need restaurati on\nArgazkiaren erabileraren erabileraren araberakoa da salneurria.\nA woman holds a placard reading â€œI shit\nErosteko eta salneurria jakiteko harpideduna izan behar duzu\nArgazkiaren salneurria jakin ahal izateko, harpide izan behar zara.\nHarpideduna izan behar duzu salneurria jakiteko.\nIrudiaren prezioa jakiteko harpidedun izan behar zara.\n(horizontala, Royalty free)\nSenderismo (Royalty free)\nProfesional natación (teo lannie) (horizontal, royalty free)\n3. Proiektua Gaia: Ikasketa unibertsitarioak Fuente: Corbis Zehaztasunak: • Irudiak Editorial edo Creativo motatakoak izan daitezke • Irudiak ezin dira izan Premium bildumakoak • Irudi guztiak behin bakarrik erabili nahi dituzu, inolako aldaketarik egin gabe gainera. • Irudi guztietan jendea agertu behar da • Irudi bat Frantziako unibertsitate batekoa izan behar da • Irudi bat AEBtako unibertsitate batekoa izan behar da • Irudi batean ikasle unibertsitarioak agertu behar dira ohiko gauzak egiten: kanpoan edo barruan ateratakoa izan daiteke Gako-hitza Izenburua Salneurria Irudia [Kopiatu eta itsatsi] Corbisen irudiak ezin dira kopiatu eta itsatsi Beraz hemen jarri irudiaren zenbakia, azpian dagoena (adibidez, 42-22665142).\nArgazkia webgunetik ezin izan dut kopiatu, impr pant egin dut, paint-ekin ireki eta jpg-rekin gorde ondoren. Beraz, webgune honetako argazkiak ezin dira gorde.\nSorbonne Student at Lecture\nBazkide izan behar zara salneurria jakiteko\nOxford university (derechos protegidos, corbis)\nSide View of President Nixon Addressing Oxford University Students\nAfrican American Students Celebrate Graduation at Florida A and M University\nBazkide izan behar duzu salneurria jakiteko\nuniversity (Frantzia, derechos protegidos, enciclopedia bilduma, ohiko gauzak) Of004984\n(derechos protegidos, AEB (Florida), Terra)\nMicroStock Kasu honetan diru oso gutxi duzue argazkiak erosteko eta kalitate minimoa duten irudi merkeak bilatzea interesatzen zaizu eta horregatik MicroStock guneetan bilatzea erabaki duzue. 4. Proiektua Gaia: Uda Iturria: Fotolia Zehaztasunak: • Irudi batean etxeak atera behar dira • Irudi batean irla bat atera behar da • Irudietako bat bertikala izan behar da • Irudietako bat ilustrazioa izan behar da Irudia [Kopiatu eta itsatsi]\nTamainaren araberakoa da: -XS Standard $ 1.00 -L Standard $7.00\nTamainaren araberakoa da prezioa. Kasu honetan:\nTamainaren araberakoa: -XS Standard: $1.00 -XL Standard $8.00\nVerano (ilustrazioa, irla)\nSol (etxeak, horizontala)\nsad Autumn 18 kreditu brunet depressio te n woma n with umbre lla in Autu mn\nAutumn Growing depressio up girl n\nAutumn Sadness 12 kreditu depressio young girl n\n6. Proiektua Gaia: Amodioa udaberrian Zehaztasunak: • Irudi bat karratua izan behar da. • Irudi batean Asiako jendea atera behar da • Irudi batean ez da jenderik agertu behar. • Irudietako bat ilustrazioa izan behar da Irudia [Kopiatu eta itsatsi]\nAsian couple spring\nHappy joung asian couple\nYoung Ez da father agertzen cuddling baby boy in nursery\nPortrait of ¿? a father holding his son\nBusiness man walking with his toddler son\n8. Proiektua Gaia: Zinema Iturria: Vivozoom Zehaztasunak: • Irudi denak oso merkeak izan behar dira. • Irudi batean zineman erabiltzen diren arbel txiki bat azaldu behar da • Irudi bat XXL tamainakoa izan behar da • Irudi bat gauen ateratakoa izan behar da • Irudietako batean nerabeak agertu behar dira Irudia [Kopiatu eta itsatsi]\nMovie clapboard with popcorn spill on white\nRow of empty seats in a cinema\nWebgune honetan ez daude salneurria k bistan, erosteko garaian agertzen dira eta horretarak o erregistrat uta egon behar da. 多?\nTeens waching cinema\nCouple watching cinema\nIrudi banku komertzialetan bilatzen\nHamabosgarren ekarpen honetan hainbat irudi banku aztertu dtugu, horietako webgune bakoitzetik ezaugarri zehatz batzuk zituzten argazkiak ha...


Bahuviri-elkarteak [Sareko Euskal Gramatika]\n'Hitz elkartu posesibo' ere esan izan zaie elkarte hauei, adjektibo-elkarteak adierazten duen ezaugarrien ‘duen’ izenaz predikatzen direlako:\nmutil sudur-luzea → ‘sudur luzea duen mutila’ da…\nSarritan egitura exozentrikotzat hartu dituzte hizkuntzalariek1. Elkartea adjektibo kategoriakoa denez izen batez predikatzen da, eta horregatik hartzen da exozentrikotzat; ustez burua elkartetik kanpo zegoen izena zela uste zen. Gaur, ordea, mendekotasunezko elkarte endozentrikotzat hartzen dituzte gramatikari gehienek: eskuineko osagaia da burua eta horregatik da elkarte osoa adjektibo kategoriakoa. Ezkerreko osagaia, berriz, izen kategoriakoa, batetik buruaren modifikatzailea da; baina bestetik, adjektibo elkartuak modifikatzen duen izenarekin ere badu erlazioa, maiz ‘ezin besterenduzko jabekuntza’ (Perez Gaztelu et al. 2004: 144):\nsudur-luze → ‘sudurra luzea duen’ norbaitez predikatzen da; beste modu batean esanda, ‘sudurrez luze den’ norbaitez.\nbesamotz → ‘besoa motza duen’ norbaitez esango dugu, edo ‘besoz motz den’ norbaitez…\nAldi berean, sudurra luzea izatea, besoa motza edo begi bakarra izatea pertsona batek betiko dituen ezaugarriak dira, ez dira aldi batekoak. Horixe esan nahi du ‘ezin besterenduzko jabekuntza’ terminoak.\nBahuvrihi elkarteak gehien-gehienetan pertsona edo animalia adierazten duten izenak kalifikatzeko erabiltzen dira; eta horrexegatik adjektibo elkartuko izenak askotan pertsona edo animalien gorputz-atalak izendatzen ditu1, horien berezko ezaugarri direnak, alegia; ken edo alda ezinezkoak.\nAdibide ugari aurkituko ditugu euskaraz, bai testu idatzietan eta bai ahozko tradizioan ere1:\nadarbakar, adar-motz, aho-zabal, aitzin- xuri, aurpegi-luze, begibakar, begi-beltz, begi-gorri, begi-ilun, belarri-luze, bizar-gorri, buru-arin, buru-soil, buru-zuri, esku-zabal, gerri-eder, hankabakar, hanka-luze, hanka-motz, ile-harro, ile-kizkur, kirten-motz, lepo-zikin, magal-harro, mingain-luze, moko-fier, moko-fin, musu-gorri, mutur-beltz, mutur-zikin, odol-bero, papar-gorri, sudur-motz, titi-handi, tripa-zikin, txapel-gorri, zain-gorri, zango-makur; belarluze, besamotz, hankarin, ipurlodi, ipurtarin, kaskazuri, kopetilun, lepagorri, lepamehe, mutxurdin, prakerre, tripaundi, zapataundi…\nGoraxeago esan dugu pertsona zein animalia adierazten dituzten izenez predikatzen direla horrelako adjektiboak gehienetan. Hala ere, tradiziozko literaturan badira bestelako adibideak ere:\nBeharrietarik ditu arthikitzen inharrak, Nola sufre iratxaki leze aho meharrak. (Manual devotionezcoa, Etcheberri (Ziburukoa))\nBazkalondoan pillota-jokaldi bikain bat dago, alderdi ontan oi diranetako pillota-toki albo-zabalean. (Euskera aundiki-soñekoz, Lizardi)\nHan bizi naiz ni bakean.. (Koplak, Elissamburu, J. B.)\nErabili dudan eta darabildan hizkuntza, honen bestez, ez da grauzkio-motza grauzkio-gabea baino. (Idazlan hautatuak, Mitxelena, K.)\nBahuvirhi egiturak asko erabiltzen dira geometrian eta bereziki botanikan, anatomian zein zoologian2: triangelu angelu-zuzen, leka hostozabal, gartxu hostozabal, organismo zelulabakar…\nPertsonez predikatzen diren adjektiboak diren heinean, erraz erabil daitezke izen gisa (ez, ordea, izen bizigabeez predikatzen direnak): txapelgorri(ak), txapeloker(ak), belarrimotxa(ak)…\nMutillak: “ Etzait oraindik aazten Begibakar en patua, gaztaiñapean ari zalarik baitzuen begi galdua. ("Euskaldunak", "Orixe")\n[^…]gure begi-alai buru-zuri txikia: urte-erdi doi-doi betetako gizontxoa Ontan, emen diagu berriro zaarrena; (Euskera aundiki-soñekoz, Lizardi)\nHorietako batzuk izen bihurtu dira: gibel-urdin, barrengorri (perretxiko motak), papargorri (txori mota)…\nAbenduan Jose Ramon Aiestaranek barrengorri batzuk eraman zituen moilan harrapaturiko katua goxo maneatzeko; (Paperezko hegazkinak, Egia, L.)\nAita ere oporretan zegoen, eta bazkalordurako iritsi zen, ontto eta gibelurdin batzuekin. (Ipuin batean bezala, Irigoien, J. M.)\nAskotan horrela sortzen dira izengoitiak ere: Hankamakur, Prakerre, Sardinzar, edo aipatu berri ditugun txapelgorri, txapeloker…\nAdjektibo-elkarteak direnez, kategoria horretako oinarria eskatzen duten eratorpen-atzizkiak har ditzakete: -keria, -ki edo -tasun: bihozberakeria, buruberokeria, eskuzabalki, bihozberatasun, buru-arintasun, gogo-zabaltasun, gogo-zindotasun, hitz-ugaritasun… : Bezperako jestu hura ez zen beraz inkontzienteki egin nuen buruberokeria, baizik eta, ene izate propioaren frogatzeko bultzatu nuen jazarraldi salbagarriaren seinalea. (Anaiaren azken hitzak, Landart, D.)\nHorrek Iparraldean edo Nafarroan badu funtsa, ez dut dudarik, han euskarak ez baitu behar duen laguntzarik batere, eta euskararen aldekoak erkinka eta eskuzabalki ari baitira agintari politikoen borondatearen gainetik, haien nahikarien aurka euskaraz mintzatzeko eskubidea funtsatu nahian, beren dirua eta indarra uzten dutela bidean. (Euskararen etxea, Salaburu, P.)\nEragozpenik gabe barkatu dit, Pavese bezalako gizon handi bati dagokion bihozberatasun gisako batez. (Argizariaren egunak, Lertxundi, A.)\nIdazkerari dagokionez, jarraibide ezberdinak daude:\nhots-aldaketaren bat gertatu denean, elkarturik idazten dira bi osagaiak:\nbeso + motz > besamotz\nipurdi + erre > ipurterre\nkasko + zuri > kaskazuri\nGehienetan marraz loturik edo elkarturik, bietara, eman litezke: gona-motz/gonamotz, gogo-arin/gogoarin…\nlehen osagaia txistukari afrikatuz amaitzen denean eta bigarrena kontsonantez hasi, ohikoa izaten da bi osagaiak marratxoz loturik ematea; berdin gertatzen da lehen osagaia kontsonantez amaitu eta bigarrena h-z hasten denean ere (edo bestelako kontsonante-multzo bereziren bat gertatzen denean bi osagaiak elkartzean): behatz-lodi, bihotz-txiki, kirten-motz, gibel-handi…\n1 Ikus Azkarate (1990: 321-324)\n2 Ikus Hitz Elkarketa 3\nEuskara Institutua, EHU, "Bahuviri-elkarteak", Sareko Euskal Gramatika (SEG), www.ehu.eus/seg


Jaizubiak ez du hutsik egin, eta sailkapeneko lehen postuan jarraitzen du - GARA\nJaizubiak ez du hutsik egin, eta sailkapeneko lehen postuan jarraitzen du\nJaizubia oso indartsu dago, eta Euskal Herriko Liga irabazteko borroka horretan sekulako abiadura hartua du. Lehen jardunaldian ezin izan zuen aurreneko postua eskuratu, baina gainerakoetan garaile atera da.\nGaldamesen izan zen laugarren jardunaldia, eta etxeko taldeak zer egiten zuen ikusteko gogoa zegoen. Lehen jardunaldian irabazi zuen, baina hortik aurrera ezinean ibili da, eta oraingoan ere ezin izan du irabazi.\nEz zuten lan txarra egin mutilek, baina Hondarribikoek baino zulo bat gutxiago egin zuten, eta sailkapeneko bigarren postuan geratu ziren.\nBaina hori lortu ahal izateko borroka handia izan zuten Txoriherrirekin, lau zentimetroko aldea baino ez baitzen egon bi talde horien artean. Trapagaran sailkatu zen hirugarren, baina Jaizubia baino hiru zulo gutxiago egin zituen.\nJaizubiak irabazi zuen, beraz, proba, 16 zulo eta 6,2 cm eginda. Bigarren Galdames sailkatu zen 15 zulo eta 7,7 cm eginda, eta hirugarren Galdames lau zentimetro gehiago eginda. Laugarren Trapagaran izan zen 13 zulo eta 9 zentimetrorekin. Bosgarren Errekatxo sailkatu zen 11 zulo eta 2 cm eginda. Seigarren postuan Aldai Alde sailkatu zen 10 zulo eta 9,8 cm eginda. Zazpigarren Gallarta sailkatu zen 10 zulo eta 6,3cm-rekin. Zortzigarren Kabiezes izan zen 10 zulo eta 6 zentimetrorekin; bederatzigarren Arboleda 10 zulorekin, eta Ortuella azkena 9 zulo pasarekin.\nSailkapen nagusian, Jaizubia dago lehenengo postuan 39 punturekin, eta lauko aldea kentzen dio orain Galdamesi eta zortzikoa Txoriherriri. Garbi dago hiru talde horien artean egongo dela amaieran garaipena, hortik atzera tarte handia egin baita. Trapagaran dago laugarren 25 punturekin. Estreinako hiru sailkatuek gauzak oso gaizki egin ezean, haien artean erabakiko da aurtengo txapelduna.


Arte Topaketak 2019 - Etiopia Utopia : Etiopia Utopia\nPublished by etiopia el 28 de May del 2020 a las 17:10\nARTEAK ETA ETIOPIAREKIKO ELKARTASUNAK BAT EGITEN DUTE ARTE TOPAKETAK EKITALDIAN\nArtea kalera ateratzeko helburuarekin eta biztanle zein bisitariei, hau da, artea maite dutenei, artista desberdinen sormen-adierazpenak zuzenean ikusteko aukera eman nahian, datorren larunbatean, ekainaren 15an, Artetopaketak-Encuentros de Arte egingo da Gipuzkoako Foru Aldundiaren etxabean, Donostiako Gipuzkoa plazan. Ekitaldia Tamayo paperdendak eta Gipuzkoako Artisten Elkarteak antolatu dute, eta Etiopia Utopia Fundazioak ere kolaboratu du.\nEdizio hau bederatzigarrena da eta oraingoan haur zein helduentzat tailerrak eta eskulanak egingo dira. Goizean hasiko da, 10:00etatik 14:00ak arte, eta arratsaldean 16:00etatik 20:00ak arte egongo da. Egun osoan zehar, Artetopaketak-Encuentros de Arte 2019 jardunaldira bertaratzen direnek Etiopia Utopia Fundazioaren postura hurbiltzeko aukera izango dute. Bertan edariak eta pintxoak erosi ahalko dituzte, eta Fundazioak bildutako dirua MHM proiekturako erabiliko du, Tigray eskualdean emakumeen hilekoaren higienea sustatzea eta agerian jartzea helburu duen proiektua, alegia. Parte hartzeko eta solidario izateko aukera bikaina, artea aitzakiatzat eta hari nagusitzat izanik.\nAurtengo Artetopaketak-Encuentros de Arte ekitaldian parte hartzen dutenek hainbat tailer egiteko aukera izango dute: decopatch, eskulanetarako materiala erabiliz objektuak pertsonalizatzeko teknika; lettering, tipografia desberdinekin eskuz idaztea; scrapbooking, nork bere liburu pertsonalizatua egiteko; edo urban sketch, egileak bere inguruan behatzen duena jasotzeko ilustrazioa eta testua biltzen dituen koadernoa. Gainera, marrazteko eta margotzeko tailerrak egongo dira, aurpegia margotzekoa, eskulanak plastilinarekin, eta abar.\nArteak eta musikak harreman estua dutenez, goizean 12:30etik aurrera Low Riders rock taldeak joko du eta 18:30ean Gorka abeslariaren txanda izango da. Haurren une berezia 17:00etan izango da Elvi sabeliztunarekin eta Nork magoarekin.\nCategorised in: Ekitaldiak


MUSIKAREKIN HAZI, HEZI ETA BIZI\nMUSIKA HEZKUNTZA DA, MUSIKA KULTURA DA\nBARRENETIK SENTITU, BIZI, GOZATU\nDANTZA GOZAMENA DA, DANTZA KULTURA DA\nMUSIKA ADISKIDETASUNA DA\nMUSIKA GOZAMENA DA, MUSIKA BIZITZA DA\nBoni Laskurain Bergarako Musika Eskola, Eusko Jaurlaritzako Hezkuntza, Unibertsitate eta Ikerketa Sailak baimendutako ikastetxea da; aldi berean, irabazi asmorik gabeko elkartea da.\nGurekin musika egiten hasi nahi al duzu? Abestu, instrumento bat jo... Nahi duzunerako informatu zaitez matrikulazio epeei buruz eta deskargatu matrikula horria hemen.\nGurekin kontaktuan jarri zaitez edozein zalantza, iradokizun edo galdera izatekotan. Atsegin handiz erantzungo dizugu ahal bezain laster. Ikusi arte!\nAHOTSAK BATUZ KONTZERTUA\nBergarako Musika Eskolak eta Bergarako Orfeoiak aspaldi siñatutako hitzarmenaren ondorioz, hainbat ekintza egiten dituzte elkarrekin. Bergarako Musika Eskolako haurren abesbatzakoek 13 urte betetzen dutenean bere ibilbide korala bukatzen dute Eskolan, eta abesten jarraitzeko aukera daukate Bergarako Gazte Orfeoian. Hori dela eta, azkenengo talde honek duen eskaintza eta lan egiteko modua […]\nXXXI.UDABERRIKO JAIA – MUSIKA EGUNA\nBergarako Musika Eskolak 39 urteetan zehar heziketa musikala eskaini die bergararrei. Ibilbide luze honetan, herriko talde musikalekin elkarlanak garrantzi handia izan du. Horrela, elkarlanean, sortu zen duela 33 urte UDABERRIKO JAI-KONTZERTUA. Jai honek bere eboluzioa izan du eta aurten, bi urte eta gero, pandemiaren baimenarekin, berrikuntzekin gatoz: Musika auzoetara eramango […]\nEUROPAKO GAZTEEN XIV. MUSIKA JAIALDIA, LUXENBURGON\n2022ko maiatzaren 26tik 28ra Luxenburgon egingo da Europako Gazteen XIV. Musika Jaialdia. Euskal Herriko hainbat musika eskola bertan izango gara: OÑATI– ERRO TRADIZIONALEKO TALDEA BERGARA– EUSKAL KANTA ERRENTERIA- DANTZA BILBO– HARI-TALDEA DONOSTI– BIG-BAND HERNANI– KONBO Bergarako Musika Eskolako taldeak BERMUSIKARI izenarekin aurkeztuko gara MIREN ELORZA –BIBOLINA, ALAZNE SUINAGA –BIBOLINA, DANTZARIA, […]\nBadator Korrika!!!Musikariok bertan egongo gara! HITZEKIN eta MUSIKAREKIN EUSKERAZ!!! Musikarion kilometroa Zumelaga parean izango da: 236-1 km. Apirilaren 1ean, ostirala 12:12an. Korrika kulturaleko ekitnzetan ere parte hartuko dugu: bezperan, ostegunean, arratsaldeko 18:30ean, erraldoiekin batera irtengo gara trikitilali eta panderojoleak. Egunean bertan, arratsaldeko 19:30etan plaza dantzak gidatuko ditugu Seminarixoko karpan.\nMartxoaren 27an hasi eta apirilaren 27ra arte izango da aurtengo Apirilean Musika. Musikarekin gozatzeko eta herritarrei gerturatzeko helburuz 28 ekintza antolatu ditugu: ikastaroak, instrumentu ezberdinen emanaldiak, elkartrukeak, musika kalean…. Dagoeneko 38 urte daramagu Bergarako Musika Eskolak herritarrei hezkuntza musikala gerturatzen, eta eginkizun horretan “ezinbestekoa” izan da Apirilean Musika ekimena. XVIII. […]\nEUSKAL HERRIKO TRIKITIXA EGUNA\nMartxoaren 26an, larunbata Euskal Herriko Trikitixa Eguna ospatuko da Pasaian eta Bergarako Musika eskolako trikiti eta pandero ikasleak bertan izango dira. Egun osoko egitaraua izango da: 11:30 Elkartzea 12:00 Kalejira 13:00 Kontzertuak: TRIKI-BLINDERS, TRIKIDANTZ, IRATZAR eta KORRONTZI 14:30 Bazkari herrikoia Trintxerpen 18:00 Kalejira erraldoia eta familia argazkia\nBakearen aldeko ekitaldia\nUEMyD Musika eta Dantza Eskolen Elkarteko kide guztiak kalera aterako dira martxoaren 15ean, 18:30ean, bakearen aldeko kontzertu bateratua eskaintzeko. Martxoaren 15ean, UEMyD Musika eta Dantza Eskolen Elkarteko eskola guztiek bat egingo dute bakearen aldeko emanaldia eskaintzeko. Hala, 18:30ean , Elkarteko Eskoletako ikasle zein irakasleak beren hirietako kaleetara aterako dira ( […]\nMonzon-Ganuza saria: Jose Luis Elkorok eta Mari Karmen Ayastuyk bizitza osoan euskararen, euskal kulturaren, Euskal Herriaren alde egindako lanagatik jaso dute saria\nOlaso Dorrea Fundazioak eta Bergarako Udalak antolatutako Monzon-Ganuza Euskal utopikoei saria banatu zen atzo, martxoak 10, bigarren urtez, Bergarako Seminarixoan egindako ekitaldian. Bergarako Musika Eskolako Alazne Suinaga, Miren Elorza eta Beñat Askargorta biolin joleek, Uxue Garitano biolontxelo joleak, eta Eneko Galdos dantzariak ere parte hartu zuten ekitaldian. 2021eko martxoaren 9an […]\nKUKUBIKU KANTAK I – HAUR ABESBATZAK, AURKEZPEN KONTZERTUA\nKUKUBIKU KANTAK I – HAUR ABESBATZAK AURKEZPEN KONTZERTUA Euskal Kantu Zaharren 20 moldaketa berri TOLOSA 2022.03.12San Frantzisko elizan 20:00tan Abesbatza partehartzaileak:– Andoaingo Musika Eskolako Abesbatza– Arrasateko Goikobalu Txiki Abesbatza– Bergarako Musika Eskolako Haurren abesbatza– Donostiako Ekoik Abesbatza– Hernani Musika Eskolako Abesbatza– Ordiziako Oroith Txiki Abesbatza– Soraluzeko Haur Abesbatza Zuzendariak: Junkal […]\nEmakumeak musikan ere bagarelako, hemen gaudelako eta izango garelako. Klikatu hemen bideoia ikusteko\nMusika instrumentuek ez dutela generorik eta edozein jo dezaketela emakumezkoek ere erakutsi nahi izan dute Bergarako musika eskolako ikasleek: tuba, tronpa, tronboia, baxua, bateria eta beste edozein. “Musikan ere badago zer aldarrikatu! Eta iritsi da aurrera egiteko unea”.


Elikagaietako antinutrienteen kantitatea nola murriztu | Consumer\nElikagaietako antinutrienteen kantitatea nola murriztu\nSubstantzia kimiko horiek kendu edo murriztu egiten dira landareetan eta animalia-jatorriko elikagai batzuetan, kozinatzeko teknika desberdinak aplikatuz gero.\nEgilea: Egilea Gemma del Caño\narabera: Asteazkena, 2020ko urtarrilaren 29a\nBarazkiek, barazkiek, frutek, lekaleek edo zerealek hainbat konposatu dituzte izurriteetatik, bakterioetatik eta hainbat arrotzetatik babesteko, baina giza gorputzean elikagaiak xurgatzea blokea dezakete. Baita animalia-jatorriko produktu batzuk ere, hala nola arrautzek edo behi-esneak antinutriente horiek dituzte. Baina, berez, substantzia kimiko horiek ez dira arazo, neurri hauek hartzen badira:\nLekaleak beratu. Oso ohikoa da kozinatu aurretik, eta, beraz, ez du arazorik sortuko. Lekaleak zortzi bat orduz utzita, saponinak edo lektinak elikagaitik askatzea eta uretan gelditzea lortuko dugu. Hori bai, gogoan izan behar da likido hori kozinatu aurretik kendu behar dela.\nTenperatura altuan prestatu. 100 °C-tik gora 10 minutuz egostea nahikoa litzateke lekaleetako lektinak kentzeko. Zerba eta espinaketako azido oxalikoaren kasuan ere nahikoa litzateke. Gordinik kontsumitu nahi izanez gero, ez da zertan kezkatu: inoiz ez dira behar adina irensten osasun arazo bat eragiteko. Horien ohiko kontsumoarekin ez dago arazorik, baita astean lau errazio ere, betiere beste elikagai batzuekin dieta askotarikoa egiten badugu.\nKendu zerealak kontsumitu aurretik: betiere zereala gordinik erosten bada. Normalean, erosten dugunean, txigortua egoten da; beraz, ez du zentzurik. Hala ere, bigun egotea nahiago duzulako egin nahi baduzu, gogoratu eta gorde unean bertan. Ez da inoiz zerealik edo fruitu lehor hezerik biltegiratu behar; lizuna sor dezake, eta, ondorioz, aflatoxinak askatuko lirateke, gizakien eta animalien osasunerako arriskutsuak diren toxinak.\nBaztertu barazkiak egosteko erabilitako ura zerbak edo espinakak direnean, oxalato gehienak bertan geldituko baitira.\nPrestatu beti arrautzak. Gordinik, Salmonellak infekzio-arriskua areagotzen du, arrautza-oskolean egon ohi diren bakterio-talde horrek, eta kozinatzen dugunean bakarrik desagertzen dira. Kozinatzean ere, hegaztia klaratik kentzen da.\nEz jan patataren azal gordina eta kendu berdeguneak. Solanina saihesteko, zati berdeak eta patataren begiak erabat moztu behar dira. Berdea oso zabalduta badago tuberkuluan, hobe da ez arriskatzea eta botatzea.\nAurrez prestatutako kroketak: erosi aurretik, kontuan izan alderdi hauek\nBaserriko oilaskoa ez da existitzen eta seguru ez zenekien beste bitxikeria batzuk


21 ur joko izango ditu Santa Barbarako ur parkeak eta uztailean zabaltzea da aurreikuspena, egoerak ahalbidetzen badu — Arrasateko Udala\nSanta Barbarako ur parkean ur jokoen azken frogak egiten dihardute. Uztailean zabaltzea da aurreikuspena, egoerak ahalbidetzen badu. Adin tarte guztientzat egindako parke bat da, baina bereziki ume eta gazteentzat. Proiektuaren helburua familiarentzako eremu ireki, ludiko eta fresko bat sortzea izan da hasieratik. Udalak Santa Barbara parkearen beheko gunea birmoldatzeko nahitik jaio zen ideia eta orain errealitate da.\nArizmendi ikastolako Arimazubi zentroaren ondoan dago ur parkea, Arrasateko erdigunean, balio natural handiko kokalekuan. “Leku aproposa da, eguzkiak eragin zuzena duelako egunaren zati gehienean. Gainera, parkeak onura bikoitza dakar herriarentzat: alde batetik, kokatuta dagoen gunea berreskuratu da baliozko instalazioak eskaintzeko, eta, bestetik, biztanleek aisialdirako gune seguru, desberdin eta ludiko bat izango dute eskuragarri uztailetik aurrera” adierazi dute udal arduradunek.\nHerriko gainerako ur instalazioekin batera irekitzea da asmoa, esan bezala, uztailean, pandemiaren bilakaerak posible egiten badu hori. “Udako hilabeteetan tenperaturak beroagoak direnez, ohiko aukerei alternatiba bat gehitu nahi izan die Arrasateko Udalak ur parkearekin. Uda honetan adin guztietako herritarrek ur parkeaz gozatu ahal izango dute beroari aurre egiteko. Gogorarazi beharra dago, koronabirusaren testuinguruan, ezinbestekoa izango dela pertsonen arteko distantziak errespetatzea, guztion segurtasuna bermatzeko”.\nGuztira 21 ur joko izango ditu parkeak, adin desberdinetarako diseinatu direnak. Pultsadore baten bitartez piztuko dira, erabiltzen direnean bakarrik aktibatzeko eta urik ez xahutzeko. Gainera, joko eremuko zoladura prestatuta dago irristadak edo erorketak saihesteko. Ez da zaintzailerik edo sorosle langilerik egongo eta parkera sarrera doakoa izango da, beste haur parkeen antzera. Udalak erabiltzaileengan jartzen du ur parkea egoki zaintzearen ardura.\nUr jokoez gain, berdeguneak eta hiri altzariak ere izango ditu parkeak, familiarentzako eta aisialdirako toki eroso bat eratzeko helburuarekin. Otorduak egiteko mahai gune bat eta eserlekuak jarriko dira, esaterako.\nUr parkea eraikitzeko lanak 2019ko martxoan hasi ziren, beraz, urtebeteko iraupena izan dute, eta guztira, 391.041,70 euroko aurrekontua izan du proiektuak, B.E.Z. barne.


Nemesio Etxaniz (1899-1982) - hiru Presentacion - Urrutiko Lanbide Heziketako Institutua\nNemesio Etxaniz (1899-1982)Nemesio Etxaniz (1899-1982)\nNemesio Etxaniz (1899-1982)/\nNemesio Etxaniz Azkoitian jaio zen 1899ko abenduaren 19an, familia oso euskaldun eta erlijiosoan. Hamabi urte zituela Comillasko Unibertsitate Pontifizioan sartu zen apaiz-ikasketak egitera. Jokin Zaitegi, Andima Ibinagabeitia eta Aitzol ikasketakide izan zituen. Erakundeak euskalduntasunik batere ez zuen arren, giro euskaltzalea zegoen ikasle batzuen artean eta horrek euskaltzaletu zuen Nemesio.\nGasteizko Elizbarrutian apaiz ordenatu berriekin egin ohi zutenaren arabera, apaiztu eta berehala Arabara bidali zuten, Bernedoko Urarte auzora bere kasuan. Laster Bergarara bidali zuten handik apaiz-laguntzaile izateko.\nHan egiten ditu lehen antzerki-lantxoak parrokiako gazteentzat eta Donostiako El Día egunkarian artikuluak argitaratzen dizkiote.\nGerra Zibilekoan erreketeak Bergaran sartu zirenean Burgosera erbesteratu zuten eta apaiz-lanetan jardutea debekatu. Handik Gasteizera joan zen eta gero Debara. Zumaian 1940ko Aste Santuan egin zuen sermoiagatik istilu larriak izan zituen gotzainarekin. Apaiz izaten jarraitu zuen arren Gotzainarekiko loturak hautsi egin zituen eta Estatutik kobratzen zuenari uko egin zion eta meza-dirutatik soilik bizitzen hasi zen.\nIdazle herrikoia eta era askotako lanak egindakoa\nEuskal kulturaren barruan herri xehearentzako lanak egiteari ekiten dio: antzerkiak, kantuak, irratigintza, etab. landu zituen.\n1923an Arraldea ipui zarra argitaratu zuen, 1951n Kanta kantari izenburupean kantu-bilduma bat osatu zuen euskal kantu tradizionalekin eta euskarazko letra jarritako atzerriko kantu modernoekin, antzerki irrigarriak idatzi zituen: Izeko Aberatsa (1952). Lan erlijioso batzuk ere idatzi zituen: Kristau-ikasbidea bertsotan (1953), Arantzazuko Amari poz-jarioak (1954), Itziar'ko Andre Maria'ren goramenak (1959).\nBere lanen bilduma bat argitaratu zuen 1967an Lur berri billa izenburuarekin.\n1965ean kutsu autobiografiko handiko Izotz kandelak eleberria idatzi zuen, Ximon apaizaren kezkak kontatuz. Diktadurapean agintariei gutunak idazten zizkien, egiten ari ziren gehiegikeriak salatuz.\n1982an Donostian hil zen.


Gizakunde: jantzilo, mozorroak, hartza eta sagardantzak - Diario de Noticias de Navarra\nGizakunde: jantzilo, mozorroak, hartza eta sagardantzak\nBihar ospatuko da Arizkun eta Erratzu artean\nGaur ere, Gamioxarrean, solasaldia eta argazki erakusketaren aurkezpena\nfernando anbustegi juan mari ondikol 07.02.2020 | 06:20\nAurten ere sagardantzariak eta Jantzilo protagonistak izanen dira Gizakunden.\narizkun/erratzu - Azken bi hamarkadan berreskuratutako Gizakunde besta ospatuko da bihar Arizkun eta Erratzu artean, Jo ala jo Kultur Taldeak, Erratzuko kultur elkarteak eta Baztango talde feministak antolatuta. Mozorroak, hartza, Jantzilo eta abarrek hartuko dituzte bi herrietako karrikak. Halere, gaur ere izanen da ekitaldirik.\nIzan ere, gaur, Feminikasten 2.1 zikloaren baitan antolatutako hitzordu berri bat burutuko da Arizkunen. "Emakumeak eta inauteak" izenpean solasaldi eta argazki erakusketa antolatu dute. 8.30ean, Gamioxarrean, Aitzpea Leizaolak Emakumeak eta iñauteak solasaldia eskainiko du, eta Gari Garaialdek Emakumeak maskapean argazki erakusketaren aurkezpena eginen du, bihar, argazki erakusketa ikusgai egonen delarik.\negitaraua Gamioxarrean, 13.30ean bazkaldu ondotik. bakoitzak bere mozorroa jantzita, 17.00etan abiatuko da Arizkunetik Erratzura joanen den desfilea. Ilunabarrean ailegatuko dira Erratzura eta itzuli bat emanta, plazan, gaizkia irudikatzen duen Jan-tziloren epaiketa izanen da. Erruduntzat joko dute ziurrenik, eta panpina sutan erre.\nBere inguruan zortzikoa dantzatuz ospatuko dute gaizkiaren bukaera, Etxelebert elkartean afaldu aitzinetik. Gauerditik aitzinera Party aparta izanen da bertan, Euskadi eta Askatatxunda eta Azukre Beltxaranaren musikaz lagunduta.\nGizakunde, fiesta para todos y todas.


Ascensión del Señor | Obispo Munilla\nInicio > Homilías > Ascensión del Señor\nCelo apostólico, Libertad, Oración, Testimonio\nY, por último, no nos olvidemos de la conocida máxima de San Agustín: “De dos maneras ataca el mundo a los seguidores de Cristo: los halaga para seducirlos o los atemoriza para doblegarlos”. En efecto, la seducción del mundo puede llegar a ser una estrategia más eficaz para someter a los cristianos, que las mismas persecuciones. ¡Que el Señor nos conceda la coherencia de permanecer fieles a nuestra fe, y la valentía para testimoniarla ante el mundo! Así llevaremos a la práctica las palabras que Jesús nos dejó como testamento, en el momento de su Ascensión a los Cielos: “Id al mundo entero y proclamad el Evangelio a toda la creación”\nErlijio askatasunaren kontrako erasoen aurrean\n(2015eko Maiatzaren 17)\nIdazteunaren kronologiaren arabera Jaunaren Piztueratik 40 egun pasa diren honetan Elizak Jesu Kristoren Igokundea ospatzen du, heldu den igandean ospatuko dugun Mendekoste egunaren eta Espiritu Santuaren etorreraren zain.\nSan Markosen Ebanjelioaren arabera, Igokundearen aurretik Jesusek esandako azken hitzak hauek izan ziren: “Zoazte mundu guztian zehar eta hots egin berri ona izaki guztiei”. Alegia, Jesus Aitarengana itzuli aurretik bere mezuaren “igorle” izateko mandatua utzi zigun; horregatik hain zuzen ospatzen du gaur Eliza Katolikoak Giza Komunikabideen Eguna.\nHonenbestez, Elizaren zeregina ez da sakristian gelditzea; aitzitik, Jesus kristoren mezua bere horretan ezagutzeko eskubidea duen gizartearen eta kulturaren bila joan eta hari “komunikatzea” da Elizaren betebeharra. Era horretan, Ebanjelioa entzun, ulertu eta askatasunez eta heldutasunez onartu eta barneratu ahal izango dute gizakiek, inongo behartze eta bortxarik gabe, erlijio askatasun giroan.\nEta erlijio askatasunaren arira, azkenaldian gure inguruan gertatzen ari den erlijio askatasun faltaz hitz egitea ezinbestekoa zait; “erlatibismoaren diktadura” atzean duen “laikotasun erasotzailea” iturri duena, alegia.\nHorren adierazgarri, esaterako, hemendik metro gutxira, ‘Koldo Mitxelena’ kultur aretoan, egun hauetan ikusgai den erakusketa. Hartan,”Elizarik argitsuena sutan dagoena da” edo eta “Opus Dei sutara” moduko esaldiak irakur daitezke. Mehatxuzko esaldiak, ezbairik gabe. Pentsa dezakezuenez, Gipuzkoako Foru aldundira jo dugu esaldi horiek erakusketatik ezabatu ditzaten, baina alferrik izan da. Horregatik hain zuzen, eta isiltasunak areto publikoetan erlijio askatasuna galtzea ekar dezakeelako, eraso horien aurrean gure jarrera azaltzea ezinbestekoa da.\nHasteko eta behin, horrelako ekintzek ez dute sinesle eta ez-sinesleren arteko borrokarik erakusten; haratago, gure gizartearen oinarri den elkarbizitza eredua dago jokoan. Horregatik, Gipuzkoako erakunde publikoen agintariek (Koldo Mitxelenaren ardura dutenek kasu honetan) ezin dute ez jakinarena egin, eurena bait da erlijio askatasunaren kontrako eraso hauen ardura osoa.\nJokoan dagoena, kontzientziazko askatasun bera da.Gure gizartean askatasunezko eremua egiazkoak sortzea ezinezkoa izango da, baldin eta elkarren arteko errespetuan oinarritutako etikatik abiatzen ez bagara; gizabanako ororen duintasuna onartuz.\nEta ez da zilegi adierazpen askatasuna aipatzea, Eliza Katolikoaren aurkako indarkeria erakusten duten esaldiak justifikatzeko. Ez eta iraganean beste batzuek esandakoak gogoratzeko modua direla esatea. Are gehiago, zer gertatuko litzateke, Koldo Mitxelenako erakusketa horretan, “meskita edo sinagogarik argitsuena sutan dagoena” esaldia agertuko balitz?… Zinez, pentsaezina da areto publikoren batean musulmanen edo juduen kontrako adierazpenak azaltzea.\nNola azaldu orduan kristauon kulturarenganako errespetu falta hori? Modu bakarrean: bizi dugun krisi espiritual sakonaren eta oinarrizko balore etikoen gabeziaren ondorio dugu. Eta horri gainera, hiritar guztion ongizatearen alde lan egin beharko luketen agintarien ardura gabezia gehitu behar zaio.\nHonenbestez, agintarion aurrean, gure protestarik sutsuena.Egia ere bada eraso hauek hutsalak direla, munduko beste leku askotan kristauek jasaten dituzten jazarpen eta indarkerien aldean. Hor ditugu esaterako Ekialde Ertaineko, Afrikako eta Asiako hainbat lekuetako kristauak. Hain zuzen, gaurtik hasi eta hurrengo igandera arte horien alde otoitz astea egitera deiturik gaude guztiok. Mendebaldeko herrialdeen axolagabetasunaren aurrean gure ahotsa altxatu ez ezik, otoitzaren indarra ezinbestekoa dugu. Eta ekialdeko kristauak laguntzeko dirua ematera ere animatzen zaituztet Elizaren erakunde ezberdinen bitartez.\nBukatzeko, San Agustinen hitzak ekarri nahi ditut gogora: “Kristoren jarraitzaileak bi modutan erasotzen ditu munduak: haiek erakartzeko hitz goxo eta zurikeriekin edo eta haiek menderatu eta makurrarazteko mehatxuekin”. Eta bi horien artean, kristauak menderatzeko biderik eraginkorrena, ziur aski, munduaren erakargarritasun eta xarma dugu, mehatxuen gainetik. Jainkoak eman diezagula gure fedearekiko leialtasuna eta munduan hura aldarrikatzeko balentria! Horrela bakarrik burutuko dugu Jesusek Zerura Igo aurretik utzi zigun agindua: “Zoazte mundu guztian zehar eta hots egin berri ona izaki guztiei”


Zer Da – Debagoiena 2030\nLurraldearen garapen komunitarioan sakonduz, 2050 urterako adimentsua, inklusiboa eta klimatikoki neutroa izango den Debagoiena bateranzko eraldaketa bultzatzea helburu duen lankidetza sare irekia gara\nDEBAGOIENA 2030. GARAPEN IRAUNKORREKO SAREA\nXXI. mendeko erronka globalei erantzun komunitario propioa emango dien eraldaketa mugimendu bat sustatzeko egitasmoa da Debagoiena 2030.\nAskotariko eragile eta norbanakoen lankidetzatik, metodologia, proiektu eta ekimen ezberdinak bultzatu eta konektatuz, erronka horietan inpaktu esanguratsua izan nahi duen sarea sortzen ari gara.\nEskualde adimentsu, inklusibo eta klimatikoki neutro baterantz, 2019. urtean egindako esplorazioan oinarrituta honakoak dira gaur-gaurkoz identifikatu ditugun eragin eremuak:\nLanaren munduak aldaketa disruptiboak jasango ditu hurrengo hamarkadan, besteak beste digitalizazioak, egungo negozioen balio erantsia handitzeko beharrak eta trantsizio berdeak eraginda. Kalitatezko enpleguan oinarritutako lanaren bitartez gizartea eraldatzen jarraitu ahal izateko lau esparrutan modu koordinatuan jardutea eskatzen du: (1) Egungo negozioen eraldaketa, (2) Aktibitate berriak sustatzea, (3) Enplegagarritasuna eta birkualifikazioa, eta (4) Eraldaketarako ekosistema.\nDebagoienak erregai fosilekiko duen menpekotasuna ia erabatekoa da, eta beraz, erregai fosiletatik energia berriztagarrietarako trantsizioa egitera behartuta gaude. Aldaketa hau aukera paregabetzat ikusten dugu lurraldearekin eta ingurune naturalarekin ditugun harremanak birpentsatu eta garapen komunitarioan sakontzeko. Energia berriztagarrien izaera lokal eta banatuak, aukerak zabaltzen ditu tokiko eragile nahiz norbanakoak trantsizio energetikoan inplikatzeko.\nDebagoienean garraioa da CO2 isurketen eta aire kutsaduraren erantzule nagusia, eraikinekin eta industriarekin batera. Eredu hori eraldatu eta garraio partekatuan eta elektromugikortasunean oinarritutako eredu berri bat sustatu nahi dugu, konbentzituta gaudelako horrek hobetu egingo duela gure herrien bizitza kalitate eta segurtasuna, eta eskualdea egituratzen lagunduko duela. Eraldaketarako pertsonen mundu ikuskera eta balioetan eragitea ezinbestekoa da.\nElikagai bat osasuntsua eta iraunkorra den jakiteko non eta nola produzitua izan den begiratu beharra dago. Gero eta hurbilago eta gero eta ekoizpen sistema naturalagoen bidez produzitua izan are eta osasuntsuagoa eta iraunkorragoa izango da elikagai hori. Horregatik, distantzia laburrek ekoizpen-kontsumo zirkuituak eta elikagai osasuntsu eta iraunkorren kontsumoa sustatuko ditugu.\nHezkuntza elementu gakoa da edozein eraldaketa prozesuaren garapenean. Eduki jakin batzuk transmititzeaz haratago, mundu ikuskera berri bat transmitituko duen hezkuntza berritu bat behar dugu, ditugun erronka konplexuei aurre egiteko gaitasuna izango duten pertsonak heziko dituena: Kritikoak, lankidetzan jarduten dakitenak, ekintzaileak, arduratsuak, solidarioak, konprometituak… Eta bailara honek badauka esparru honetan ere aitzindari izateko potentziala.\nGure garapen eredua iraunkorra izatea nahi badugu, lineala den eredu ekonomiko batetik zirkularra izango den beste eredu batera igaro behar gara. Hori dela eta, materialen erabilera efizienteago bat egin eta erabilitako hori berreskuratu eta berrerabili edo birziklatzera behartuta gaude, materialen zikloak ahalik eta eremu geografiko hurbilenean ixten saiatuz. Zentzu honetan, gure bailarak dituen aukerak aztertu eta norabide honetan sakonduko duten ekimenak sustatu nahi ditugu.\nDebagoiena iraunkor baterantz abiatuko dugun trantsizioa justua eta inklusiboa izatea nahi dugu, inor baztertu edo atzean utziko ez duena, eta pertsonen arteko berdintasuna izango duena aspirazio gisa. Sinetsita gaude lana dela, hezkuntzarekin batera, inklusiorako palankarik eraginkorrena. Irudikatu dugun ortzi-mugarako bidean, inklusioa izan behar da gure komunitatea egituratuko duen oinarrizko printzipioa.\nKomunitatearen ahalduntzetik eta lankidetza oinarri duten berrikuntza ekosistema irekietatik etorriko dira erronka handienen soluzioak. Datuak eta teknologia berriak komunitatearen ongizate eta garapenaren zerbitzura jarri nahi ditugu, konbentzituta gaudelako, gure lurraldeak berezko dituen giza baloreekin egoki uztartuz gero, boterea demokratizatu, komunitatea ahaldundu, produkzioa sistemak iraunkorragoak bihurtu eta harreman ekonomiko justuagoak eraikitzeko tresna baliagarriak direla.\nBaina zein da bizi dugun testuingurua?\nXXI. mendea: erronka global eta konplexuen garaia.\nKrisi klimatikoak garapen eredua berrasmatu eta iraunkortasuna erdigunean jartzera behartzen gaitu.\nIraunkortasuna: aro berri bat definitzen duen paradigma. Garapen Iraunkorrerako Helburuak: 2030 Agenda (NBE) eta “Europako Itun Berdea”.\nDigitalizazioaren eta automatizazioaren ondorioz lan munduak aldaketa sakonak biziko ditu\nJendarte arazo konplexuak (migrazioa, aniztasuna, berdintasun eza): gizarte justu eta humano baten beharra\nGarapenak, iraunkorra izan dadin, egungo eta etorkizuneko belaunaldien ekonomia, gizarte, eta ingurumen beharrak ase behar ditu.\nDEBAGOIENA 2030 – deskargatu dokumentua